**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 06-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  |  1-2 |
| **2.** | **Хуралдааны дэлгэрэнгүй тэмдэглэл** |  3-39 |
|  | 1.Монгол Улсын дээд шүүхээс санал болгосон Үндсэн хуулийн цэцийн гишүүнийг томилох тухай асуудал |  3-14 |
|  | 2. Хууль зүйн байнгын хорооны 2020 оны 12 дугаар сарын 24-ний өдрийн 09 дүгээр тогтоолоор байгуулагдсан ажлын хэсгийн танилцуулгыг сонсох |  14-35 |

***Монгол Улсын Их Хурлын 2021 оны намрын ээлжит чуулганы***

***Хууль зүйн байнгын хорооны 10 дугаар сарын 06-ны өдөр***

***/Лхагва гараг/-ийн хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн ирж 57.9 хувийн ирцтэйгээр хуралдаан 09 цаг 15 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Н.Алтанхуяг, С.Амарсайхан, Ц.Сэргэлэн, Д.Цогтбаатар;*

***Нэг.Монгол Улсын дээд шүүхээс санал болгосон Үндсэн хуулийн цэцийн гишүүнийг томилох тухай асуудал***

Хэлэлцэж буй асуудалтай холбогдуулан Улсын дээд шүүхийн шүүгч Ц.Цогт, Улсын дээд шүүхийн Тамгын газрын дарга С.Амардэлгэр, Үндсэн хуулийн цэцийн гишүүнд нэр дэвшигч Д.Гангабаатар нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, Хууль зүйн байнгын хороо хариуцсан референт Л.Мөнхчимэг нар байлцав.

Цэцийн гишүүнээр Д.Гангабаатарыг томилох тухай саналыг Улсын дээд шүүхийн шүүгч Ц.Цогт танилцуулав.

Танилцуулгатай холбогдуулан Улсын Их Хурлын гишүүн Ш.Адьшаа, Л.Мөнхбаатар, Ж.Сүхбаатар, Д.Ганбат, Ц.Сандаг-Очир нарын тавьсан асуултад нэр дэвшигч Д.Гангабаатар хариулж, тайлбар хийв.

Улсын Их Хурлын гишүүн Ц.Мөнх-Оргил, Ц.Мөнхцэцэг, Б.Пүрэвдорж нар үг хэлэв.

**С.Бямбацогт**: Үндсэн хуулийн цэцийн гишүүнээр Дашбалбарын Гангабаатарыг томилох тухай Улсын дээд шүүхийн саналыг дэмжье гэсэн санал хураалт явуулъя.

Зөвшөөрсөн: 15

Татгалзсан: 0

Бүгд: 15

100 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн С.Бямбацогт Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 10 цаг 00 минутад хэлэлцэж дуусав.*

***Хоёр.Хууль зүйн байнгын хорооны 2020 оны 12 дугаар сарын 24-ний өдрийн 09 дүгээр тогтоолоор байгуулагдсан ажлын хэсгийн танилцуулгыг сонсох*** */Монгол Улсын олон талт олон улсын гэрээнд нэгдэн орсноор хүлээсэн үүргийн хэрэгжилтийн тайланг холбогдох байгууллагад хүргүүлэх, тайлантай холбогдуулан олон улсын байгууллагаас ирүүлсэн зөвлөмжийн дагуу хэрэгжүүлж байгаа ажлын явц байдалтай танилцах, санал, дүгнэлт боловсруулах үүрэг бүхий/*

Хэлэлцэж буй асуудалтай холбогдуулан Гадаад харилцааны яамны Олон улсын гэрээ, эрх зүйн газрын захирал С.Сүхболд оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, Хууль зүйн байнгын хороо хариуцсан референт Л.Мөнхчимэг, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг нар байлцав.

Танилцуулгыг ажлын хэсгийн ахлагч, Улсын Их Хурлын гишүүн Ц.Мөнх-Оргил танилцуулав.

Танилцуулгатай холбогдуулан Улсын Их Хурлын гишүүн Б.Энх-Амгалан, Ж.Сүхбаатар, Ц.Мөнхцэцэг, Ш.Адьшаа, Б.Дэлгэрсайхан, Д.Ганбат нарын тавьсан асуултад ажлын хэсгийн ахлагч, Улсын Их Хурлын гишүүн Ц.Мөнх-Оргил хариулж, тайлбар хийв.

Улсын Их Хурлын гишүүн Б.Энх-Амгалан, Ц.Мөнхцэцэг, С.Бямбацогт нар үг хэлэв.

Байнгын хорооны гишүүд ажлын хэсгийн танилцуулгыг сонслоо.

Байнгын хорооны хуралдаанаар 2 асуудал хэлэлцэв.

*Хуралдаан 1 цаг 55 минут үргэлжилж, 19 гишүүнээс 15 гишүүн хүрэлцэн ирж, 78.9 хувийн ирцтэйгээр 11 цаг 10 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН ХОРООНЫ

ДАРГА С.БЯМБАЦОГТ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 06-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **С.Бямбацогт:** Байнгын хорооныхоо гишүүдийн энэ өглөөний амар амгаланг айлтгая. Байнгын хорооны гишүүдийн хуралдаанд оролцох гишүүдийн олонх хүрэлцэн ирсэн тул 2021 оны 10 дугаар сарын 6-ны өдрийн Байнгын хорооны хуралдааныг нээснийг мэдэгдье. Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг гишүүнээс сонгогдсон тойрог нэрээр нь хуралдаанд хүрэлцэн ирсэн гишүүн, хүндэтгэн үзэгч шалтгаанаар хуралдаанд хүрэлцэн ирээгүй гишүүн, хуралдаан тасалсан гишүүн гэсэн дарааллаар танилцуулна.

Хуралдаанд хүрэлцэн ирсэн гишүүдийг танилцуулъя. Бямбацогт, Адьшаа, Дэлгэрсайхан, Мөнхбаатар, Мөнхцэцэг, Пүрэвдорж, Раднаасэд, Сандаг-Очир, Сүхбаатар, Энх-Амгалан, Энхбаяр нарын 11 гишүүн хүрэлцэн ирсэн байна. Нямбаатар гишүүн чөлөөтэй, Цогтбаатар гишүүн чөлөөтэй байгаа. Бусад гишүүдийг хуралдаандаа хүрэлцэн ирэхийг урьж байна.

Байнгын хорооны хуралдаанаар хэлэлцэх 2 асуудал байгаа.

Нэгдүгээрт. Монгол Улсын дээд шүүхээс санал болгосон Үндсэн хуулийн цэцийн гишүүнийг томилох тухай асуудал.

Хоёрдугаарт. Хууль зүйн байнгын хорооны 2020 оны 12 дугаар сарын 24-ний өдрийн 9 дүгээр тогтоолоор байгуулагдсан ажлын хэсгийн танилцуулга. Монгол Улсын олон талт олон улсын гэрээнд нэгдэн орсноор хүлээсэн үүргийн хэрэгжилтийн тайланг сонсох ажлын хэсэг байгуулагдсан. Энэ ажлын хэсгийн тайлан, мэдээллийн явцыг сонсоно.

Хэлэлцэх асуудалтай холбогдуулж саналтай гишүүд байна уу? Алга байна.

**Хэлэлцэх асуудалдаа оръё. Улсын дээд шүүхээс ирүүлсэн Монгол Улсын Үндсэн хуулийн цэцийн гишүүнээр томилох санал хэлэлцье**. Ажлын хэсгийн хуралдаанд урьж байна. Учрал гишүүн хуралдаанд хүрэлцэн ирсэн байна.

Нэр дэвшигчийн танилцуулгыг Улсын дээд шүүхийн шүүгч Цэндийн Цогт танилцуулна. Ажлын хэсгийн 2 дугаар микрофон.

**Ц.Цогт:** Хууль зүйн байнгын хорооны дарга, эрхэм гишүүд ээ.

Монгол Улсын Үндсэн хуулийн 65 дугаар зүйлийн 1, Монгол Улсын Цэцийн тухай хуулийн 3 дугаар зүйлийн 2, Монгол Улсын Шүүхийн тухай хуулийн 25 дугаар зүйлийн 25.8.7 дахь заалтуудыг тус тус үндэслэн Үндсэн хуулийн цэцийн гишүүнд нэр дэвшүүлэх асуудлыг 2021 оны 9 дүгээр сарын 20-ны өдөр Улсын дээд шүүхийн нийт шүүгчийн хуралдаанаар хэлэлцэж тус хуралдаанаас 28 дугаар тогтоол гаргаж, Улсын дээд шүүхийн нийт шүүгчийн олонхын санал авсан Дашбалбарын Гангабаатарыг Монгол Улсын Үндсэн хуулийн цэцийн гишүүнээр томилуулахаар Улсын Их Хуралд санал болгохоор шийдвэрлэсэн тул Монгол Улсын Их Хурлын чуулганы хуралдааны дэгийн тухай хуулийн 102 дугаар зүйлийн 102.1-д заасны дагуу нэр дэвшигч Дашбалбарын Гангабаатарыг Улсын Их Хурлын Хууль зүйн байнгын хорооны хуралдаанд танилцуулж байна.

Нэр дэвшигч Дашбалбар овогтой Гангабаатар нь 1978 онд Сүхбаатар аймгийн баруун урт суманд төрсөн. 43 настай, 1998 онд гадаад харилцааны дээд сургуулийг орчуулагч, 2002 онд Монгол Улсын Их сургуулийн Хууль зүйн сургуулийн эрх зүйч мэргэжлээр төгссөн, Япон Улсын Нагояагийн Их сургуулийн Хууль зүйн сургуульд 2005 онд Хууль зүйн ухааны магистр, 2011 онд Хууль зүйн ухааны докторын зэрэг тус тус хамгаалсан.

Хууль зүйн ухааны доктор, Хууль зүйн сургуулийн профессор цолтой. Англи, Япон хэлтэй. Орос, Түвд, Герман хэлний мэдлэгтэй хүн байна.

Тэрээр 1999 оноос эхлэн Монгол Улсын Их сургуулийн Хууль зүйн сургуульд захирлын туслах, багш, эрдэмтэн нарийн бичгийн дарга, дэд профессор профессороор нийтдээ 22 жил ажилласнаас 19 жилд нь багш, дэд профессор, профессорын албан тушаалд ажилласан байна.

2007 онд Нидерландын Утрехтын Их сургуулийн Хуулийн сургуульд зочин судлаач, 2008 онд Их Британийн Белфастын хатан хааны их сургуульд зочин судлаач, 2012 онд Америкийн Нэгдсэн Улсын Жон Маршалын хуулийн сургуульд зочин судлаач, 2014 онд Япон Улсын Нагояагийн Их сургуульд дэд профессор тус тус ажиллаж байсан туршлагатай байна.

Нэр дэвшигч Дашбалбарын Гангабаатар Үндсэн хуулийн эрх зүйн сурах бичиг, нэг сэдэвт бүтээл, ном, илтгэлийн эмхэтгэл, гарын авлага 24-ийг дангаар болон хамтран хэвлүүлсэн. Англи болон Монгол хэлээр эрдэм шинжилгээний өгүүллэг 20-ийг хамтарч болон дангаараа нийтлүүлсэн.

Мөн эрдэм шинжилгээний хурлуудад англи, монгол хэлээр 12 илтгэл бичиж хэлэлцүүлсэн байна. Нэр дэвшигч Дашбалбарын Гангабаатар нь Монгол Улсын Үндсэн хуулийн 65 дугаар зүйлийн 2 дахь хэсэгт заасан болзлыг бүрэн хангасан, хууль зүйн өндөр мэргэшилтэй, профессор, Үндсэн хуулийн эрх зүйн багш, судлаач хүн юм.

Дашбалбарын Гангабаатарыг Монгол Улсын Үндсэн хуулийн цэцийн гишүүнээр томилуулахаар Монгол Улсын дээд шүүхээс гаргасан саналыг хэлэлцэн шийдвэрлэж өгнө үү.

**С.Бямбацогт:** За баярлалаа. Хуралдаанд Ганбат гишүүн хүрэлцэн ирсэн байна. Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя. Цэндийн Цогт Улсын дээд шүүхийн шүүгч, Санжаагийн Амардэлгэр Улсын дээд шүүхийн Тамгын газрын дарга, Дашбалбарын Гангабаатар нэр дэвшигч хүрэлцэн ирсэн байна.

Дээд шүүхээс ирүүлсэн нэр дэвшигчийн танилцуулгыг та бүхэнд тараасан байгаа. Нэр дэвшигчийн танилцуулга болон нэр дэвшигчээс асуух асуулттай гишүүд нэрсээ өгнө үү. Сандаг-Очир гишүүнээр тасаллаа. Адьшаа гишүүн асуултаа асууя. Ердийн горимоор явж байгаа 4 минутаар.

**Ш.Адьшаа:** Монгол улсын дээд шүүх өнөөдөр Монгол Улсын Үндсэн хуулийн цэцэд нэр дэвшүүлэх хүнээ тодруулсан байна. Монгол Улсын дээд шүүх нэлээн удаан хэлэлцэж байж энэ асуудлыг өнөөдөр Улсын Их Хуралд оруулж ирлээ. Монгол Улсын дээд шүүхийн нийт шүүгчдийн бүрэлдэхүүн энэ асуудлыг нэлээн тунгааж хэлэлцэн оруулж ирсэн учраас нэр дэвшигчийг бол дэмжиж байгаа.

Монгол Улсын Ерөнхийлөгч институт болон Монгол Улсын Их Хурал Цэцийн гишүүдийг томилохдоо олон асуудалд улс төрийн өнцгөөс харж, томилуулах ийм асуудал байсан. Үндсэн хуулийн цэцийн нөхцөл байдал ямархуу байгааг бид бүхэн харж байгаа. Гангабаатар нэр дэвшигчээс нэг зүйлийг асууя. Сүүлийн нэг жилийн хугацаанд Монгол Улсын Үндсэн хуулийн цэц хэрэг маргаан шийдвэрлэхдээ нийгмийг хямралт байдалд оруулсан, бүр цаашлаад Үндсэн хуулийн хямралын нөхцөл байдлыг бий болгосон үйл явдлуудыг та бас хэвлэл мэдээллийн хэрэгслээс харж байгаа байх. Энд ер нь ямар дүгнэлттэй байна вэ? Та ер нь ямар байгууллагад очиж ажиллах гэж байгаа тухай ямар бодолтой байна? Нэг.

Хоёр дахь асуудал Үндсэн хуулийн цэц гэдэг байгууллагад та өнөөдөр очиж байгаа. Монгол Улсын Үндсэн хуулийн цэц гэдэг бол Монгол Улсын Үндсэн хуулийн манаач. Монгол төрийн хамгийн өндөр босготой байгууллага байгаа. Энд очиж ажиллахдаа та ямар зарчим барих вэ? Энд томилогдохдоо хүн бүхэн Монгол Улсын Үндсэн хуулийг бусад хуулийг биелүүлнэ, дагаж мөрдөнө л гэдэг. Очоод янз бүрийн асуудал гарч, Монгол Улсын Үндсэн хуулийн цэц энэ шийдвэрээс болж Монгол Улсад Үндсэн хуулийн хямралт байдал бий болох ийм нөхцөл байдал үүсээд байгаа. Энэ дээр ямар санаа бодолтой байна вэ?

**С.Бямбацогт:** Нэр дэвшигч хариулъя. Нэгдүгээр микрофон. Гангабаатар хариулъя.

**Д.Гангабаатар:** Адьшаа гишүүний асуултад хариулъя. Эхний асуулт сүүлийн нэг жилийн хугацаанд Үндсэн хуулийн цэцийг тойрсон асуудлуудаар ямар бодол, дүгнэлт байна вэ гэсэн асуулт тавьж байна.

Үндсэн хуулийн цэц гэдэг байгууллага бол Үндсэн хуулийн хяналтыг хэрэгжүүлж байдаг. Үндсэн хуулийг чандлан сахиулж байдаг. Үндсэн хууль хэрэгждэг, Үндсэн хуулийг хэрэгжүүлдэг баталгааг хангаж байдаг институци, шүүх гэж ингэж ойлгодог. Тийм учраас Үндсэн хуулийн цэц болон түүний гишүүн бол үүргээ гүйцэтгэхдээ Үндсэн хуульдаа нийцүүлэн ялангуяа улс төрийн аливаа байгууллага, албан тушаалтнаас хараат бусаар ажиллах ёстой.

Үндсэн хуулийн цэцийн гишүүнд нэр дэвшигчийн үүднээс яг эндээс Үндсэн хуулийн цэцийн өнгөрсөн жилийн үйл ажиллагааг дүгнэж хэлэх нь хэр зохистой юм бол гэж бодож байна.

Хоёрдугаар асуудал дээр бол Үндсэн хуулийн цэц Үндсэн хуулиа манаж байх ёстой байгууллага. Тийм учраас ямар зарчим баримталж ажиллах вэ гэж. Хэрэвзээ та бүхэн итгэл хүлээлгээд Үндсэн хуулийн цэцийн гишүүнээр томилох юм бол мэдээж Үндсэн хуульдаа заасан Үндсэн хуулийн цэцийн гишүүн бол гагцхүү Үндсэн хуульдаа захирагдаж ажиллана гэсэн энэ зарчмыг баримталж ажиллана гэж бодож байна.

**С.Бямбацогт:** Мөнхбаатар гишүүн асуулт асууя.

**Л.Мөнхбаатар:** Цэцийн бүрэлдэхүүн цэцийн гишүүний асуудлыг ярьж байгаатай холбогдуулаад цэцийн үйл ажиллагаанд бас анхаарах хоёр асуудлыг хэлье гэж бодлоо.

Нэгдүгээрт нь Цэц Үндсэн хуулийн зөрчигдсөн эсэхийг хянаж шийдвэр гаргадаг ийм байгууллага л даа. Гэтэл сүүлийн үед тодорхой маргаан дээр гаргаж байгаа шийдвэрүүд нь яг Үндсэн хуулийн заалтыг шууд бишээр харин ийм хуулийн тийм заалтыг зөрчсөн байна гэх мэтчилэн шийдвэрүүд гараад байгаа юм. Энэ бол их зохимжгүй гэж бодож байгаа. Зөвхөн Үндсэн хуулийг л удирдлага болгож шийдвэрүүдээ гаргадаг байх ёстой. Бусад хуулийн зүйл, заалт зөрчигдсөн асуудал бол шүүхийн асуудал шүү. Харьяалах шүүх нь шийдээд явах ёстой гэдгийг үйл ажиллагаандаа цаашдаа анхаарах шаардлага байгаа гэж харж байгаа юм.

Хоёрдугаарт энэ Үндсэн хуулийн цэцийн асуудал 2019 онд батлагдсан хуулийн нэмэлт, өөрчлөлтөөр хараахан орж чадаагүй л дээ. Уул нь өргөн бариад хасагдаад явчихсан. Үүгээр томоохон өөрчлөлтүүдийг хийх шаардлагатай байсан нь хийгдээгүй. Үүнээс ч болоод Цэц сүүлийн үед маш олон маргаанд орж байна. Цэцтэй холбоотой шүүмжлэлүүд их гарч байгаа юм. Яагаад вэ гэхээр улс төрөөс тэрнээс гадна төрийн институциудаас хамааралгүй, нөлөөлөлгүйгээр шийдвэр гаргадаг байх нөхцөлийг нь гаргаж өгөх шаардлагатай юм байна. Тийм учраас Үндсэн хуулийн нэмэлт, өөрчлөлтийг Улсын Их Хурал хийхээр бас төлөвлөж ярьж байгаа. Энэ дээрээ шийдэж өгөх нь зүйтэй юм байна. Тэгэхгүй бол нь энэ зүйл дуусашгүй маргаантай байгаад байх юм байна. Нөгөөтээгүүр Цэцийн хараат бус нөлөөлөлгүйгээр шийдвэр гаргадаг боломжийг нь эрх зүйн орчныг бүрдүүлэх тийм шаардлагатай байна гэж бодож байна.

 Нэр дэвшигч Гангабаатар докторын хувьд бол дэмжиж байна. Үндсэн хууль эрх зүйгээр мэргэшсэн, салбартаа хүлээн зөвшөөрөгдсөн хуульч. Үндсэн хуулийн 2019 оны нэмэлт, өөрчлөлтийн ажлын хэсэгт ажиллаж байсан. Ийм учраас Үндсэн хуулийн цэцийн гишүүнд тавигдах хууль зүйн өндөр мэргэшилтэй байх шаардлагыг хангаж байгаа учраас дэмжиж байна. Цаашид бид бас улс төрийн өндөр мэргэшилтэй гэсэн ийм заалт байгаад байдаг. Энийг бол ер нь цаашдаа авах нь зүйтэй гэж бодож байгаа юм. Үндсэн хуулийн цэц бол онолын шүүх болж цаашаа хөгжих ёстой гэдэг ийм байр суурьтай байдаг хүн би. Тийм учраас хууль зүйн өндөр мэргэшилтэй хүмүүс Үндсэн хуулийн цэцийн гишүүнээр томилогдох нь зүйтэй гэсэн ийм байр суурьтай байдаг юм.

Гангабаатар нэр дэвшигчийн хувьд бол дэмжиж байна.

**С.Бямбацогт:** Асуулт алга байна. Санал хэллээ.

Ер нь зүгээр сая өнгөрсөн Байнгын хорооны хуралдаанаар бид нар бас хэлэлцсэн байгаа. Монгол Улсын Их Хурлын 02 дугаар тогтоол болон Үндсэн хуулийн нэмэлт, өөрчлөлттэй холбогдуулан Цэцийн тухай хууль болон Цэцэд маргаан хянан шийдвэрлэх тухай хуулийн процессыг шинэчлэн найруулах ажлын хэсэг байгуулсан.

 Энэ хүрээнд Монгол Улсын Их Хурлын гишүүн Мөнх-оргил гишүүнээр ахлуулсан ажлын хэсэг гараад үндсэндээ Цэцтэй холбоотой, Цэц дээр асуудал хэлэлцэхдээ процесстой холбоотой олон тодорхойгүй зохицуулалтуудыг бас нарийвчилж тодорхой болгож хуулийг шинэчилж найруулъя гэсэн ажлын хэсэг гараад ажиллаж байгаа гэдгийг гишүүд дээ мэдээлье. Сүхбаатар гишүүн асуултаа асууя.

**Ж.Сүхбаатар:** Хууль зүйн байнгын хорооны гишүүдийнхээ энэ өглөөний мэндийг хүргэе. Мөн оролцож байгаа улсуудад ч гэсэн энэ өглөөний мэндийг хүргэе. Тэгэхээр Гангабаатар нэр дэвшигч маань бол бид нарын саяхан баталсан шүүхийн шинэ хуулийн хүрээнд гарч ирж байгаа нэр дэвшигч. Шүүхийн хуулиар Улсын дээд шүүх шүүлтүүртэйгээр, дотоод ардчилалтайгаар дотроосоо санал болгодог шинэ арга механизмыг бий болгосон. Тийм ч учраас дээд шүүх хэд хэдэн удаа нэр дэвшигчээ тодруулах гээд олонхын саналыг нэр дэвшигч нь авч чадахгүй учраас санал болгож чадахгүй байсан. Ингээд Гангабаатар маань нэр дэвшээд орж ирж байна. Энэ бол бид нарын шүүхийн шинэтгэлийн хүрээнд хийгдэж байгаа ажлын эерэг үр дүн гэж харж байгаа. Сая манай Мөнхбаатар гишүүн маань ч хэлж байна. Үндсэн хуулийн эрх зүйгээр хүлээн зөвшөөрөгдсөн хүн гэж боловсрол мэдлэгийн хувьд ч, туршлагын хувьд ч мөн дээд шүүхийн гишүүдийн итгэлийг хүлээж байгаа байдлын хувьд хүлээн зөвшөөрөгдөж байгаа юм. Тэгэхээр манай Хууль зүйн байнгын хороо ч гэсэн өөрийнхөө дэмжиж батлуулсан хуулийнхаа үр шимийг хүртэж үзэж байна гэж бодож байгаа юм. Үүнтэй холбогдуулаад би Гангабаатар нэр дэвшигчид хэлье.

Мэдээж таныг бол дэмжиж байна. Нэг талдаа бас магтаж байна, нөгөө талдаа энэ бол урам юм. Бас хариуцлага юм. Сая Мөнхбаатар гишүүний хэлдэг Байнгын хорооны даргын хэлдэг 2 асуудал байж байгаа юм. Цэцийн процессыг боловсронгуй болгох асуудал Үндсэн хуулийн хүрээнд шаардлагатай байгаа. Мөн Үндсэн хуулийн цэцэд хэрэг хянан шийдвэрлэх тухай хуулийн асуудлыг шийдэх ёстой байгаад байгаа юм. Тэгэхээр та Үндсэн хуулийн цэцэд орохдоо ер нь яг юуг бодож, юуг зорьж энд орж байна вэ? Мэдээж Үндсэн хуулиа дагаж мөрдөнө гэж хэлж байна. Тэгэхдээ таны нэг бодлыг сонсъё. Олон жил багшиллаа шүү дээ. Манай багш нар чинь их л шүүмжилдэг. Ийм л ерөөсөө нийгэм болж бүтэхгүй байна, энэ Улсын Их Хурал нь болохгүй байна, Цэцийн үйл ажиллагаа ийм байна гэдэг. Тэгэхээр таны баримтлах гол чиг шугам юу вэ? Нэгдүгээрт.

Хоёрдугаарт Цэцийн үйл ажиллагаанд та ер нь хэр сэтгэл хангалуун явдаг хүн бэ? Бид нар бол улс төрийн зүй бус зүйлээс ангижруулахын тулд энэ алхмыг хийж байгаа. Америкийн дээд шүүхийн шүүгчид нэр дэвшиж байгаа улсуудыг та харж байгаа. Янз бүрийн үзэл баримтлалыг нь асуудаг, өнгөрсөн түүхийг нь ярьдаг, цаашаа юу хийх, юу бодож явдаг тухай нь асуудаг. Тэгэхээр таны баримтлах чиг шугам, бодол санаа энэ дээр та хэлбэл түүхэнд бас таны намтар түүхийн хувьд ч тэр, бидний хувьд ч тэр, шүүхийн шинэтгэлийн шүүх эрх мэдлийн хүрээнд явуулж байгаа ажлын хувьд ч гэсэн та бол Монгол Улсын Их сургуулиас санал болгож байгаа 2 дахь хүн нь болж байна.

Монгол Улсын Их сургуулийн нэр төрийг ч гэсэн бас нэр төртэй хамгаална гэж итгэж, найдаж байгаа дэмжихийн хувьд ойлгомжтой дэмжинэ. Тэгэхээр энэ дээр та бас хэлье гэсэн бодол саналаа бас хуваалцаач ээ. Энэ протоколд үлдээсэй билээ. Хэдэн жилийн дараа бас энд бид нар энийг бас яриад сууж байх ийм цаг үе ирэх байх. Ямар ч байсан Үндсэн хуулийн цэц маань зөв чиглэл рүү орох нь хүнээр дамжиж, зөв томилгоогоор дамжиж хийгдэх ёстой.

 Ийм л юмыг хүссэн. Хүлээлт маань ийм байгаа. Энийг хэлэхийг хүсэж байна. Ер нь хууль гараад юу өөрчлөгдөх юм бэ гээд зарим хүн шүүмжилж байсан. Юу өөрчлөгдөж байгаагийн жишээ нь бол нэр дэвшигч маань байгаа юм л даа. Тэгээд нэр дэвшигч маань энийг бүрэн дүүрэн, хүмүүсийн итгэлийг хүлээж ажиллаж чадна гэж ингэж итгэж байгаа юм. Ингээд давхар энэ зүйлийг хэлье.

Танд бас амжилтыг хүсэхээсээ илүүтэй бүтээлч байгаарай. Прогресив, дэвшилттэй байгаарай. Санаачилгатай байгаарай хууль…/минут дуусав/

**С.Бямбацогт:** Хуралдаанд Мөнх-Оргил гишүүн хүрэлцэн ирсэн байна. Алтанхуяг гишүүн чөлөө авсан байгаа шүү. Гангабаатар нэр дэвшигч Сүхбаатар гишүүний асуултад хариулъя.

**Д.Гангабаатар:** Сүхбаатар гишүүний асуултад хариулъя. Үндсэн хуулийн цэцэд ямар ажил хийх, ямар зорилготой ажиллах вэ? гэсэн асуулт байна. Мэдээж Үндсэн хуулийн цэц дээр очиж байгаа хүмүүс бол өөр өөрийн гэсэн бодолтой байдаг байх.

 Миний хувьд олон жил Үндсэн хуулийн эрх зүйн чиглэлээр хичээл зааж судалгаа хийж ирсэн. Тэндээ Үндсэн хуулийн цэцийн тухай хууль тогтоомж, тэр процессын ажиллагааны талаар тодорхой саналуудаа хэлж байсан зүйлүүд байгаа. Хувьдаа бол жишээ нь зарим Үндсэн хуулийн цэцийн шийдвэрүүдийн үндэслэл дээр тодорхой зүйлүүдийг нэмэх, хасах, сайжруулах ийм боломж байгааг судлаачийн хувьд харж явдаг байсан. Хэрэвзээ томилогдох юм бол цэцийн шийдвэрийн үндэслэлийг сайжруулах тал дээр хууль зүйн шинжлэх ухааны Үндсэн хуульт ёсны үүднээс анхаарч ажиллана гэсэн бодолтой байна.

**С.Бямбацогт:** За баярлалаа. Ганбат гишүүн асуулт асууя.

**Д.Ганбат:** Та бүхнийхээ энэ өглөөний амар амгаланг айлтгая. Үндсэн хуулийн цэц гэдэг их хэцүү газар болчихсон байгаа юм. Ер нь хамгийн сүүлд манай Энхбаяр гишүүн очоод Улсын Их Хурлыг төлөөлөөд очиход тэнд хууль дээдэлнэ, Үндсэн хуулийг дээдэлнэ гэдэг юм байхгүй болчихсон байна лээ. Тэгж ойлгосон. Үүний өмнө Монгол Улсын хууль зүйн дээд сургуулиас захирал нь байсан хүн орж ирээд л ингээд л явсан. Бид нар баахан магтаалын үг яриад л, Цэц сайжрах байх гэсэн хүлээлттэйгээр л явуулж байсан. За яах вэ Дашбалбар гэсэн хүний хүүхэд юм байна. Овгийг нь харлаа. Их эх оронч, шударга, тэмцэгч хүн байсан. Мэдээж сайн хүний үр, сүүтэй гүүний унага гээд байдаг байх. Бид нар чинь бас удам судар ярьдаг. Тэгэхдээ хэд хэдэн асуулт байна.

Сүүлийн үед юу байна. Энэ дөрвөн хананаас гадагшаа гараагүй хүмүүс очоод байх юм Цэцэд. Их сургуулийн танхимаас гарч үзээгүй л хүн байна л даа. Ингээд харж байхад. Өөр газар ажиллаж үзсэн үү гэж асуумаар байгаа юм.

Энэ амьдрал мэдэх үү, хууль чинь Үндсэн хууль чинь амьдрал дээр биелэгдэхгүй байна шүү дээ. Хүмүүнлэг, ардчилсан нийгэм байгуулна гээд ингээд хэлчихсэн байхад зүгээр үзэл бодлоо илэрхийлээд нэг манекен Сүхбаатарын талбай дээр авчирч тавьсныхаа төлөө 6 хүн баригдчихсан байна шүү дээ. Хамгийн боол байсан хүн хамгийн харгис эзэн болдог гэдэг шиг энэ Хууль зүйн сайд Нямбаатарт би хэлж байсан. Ерөнхий сайд Оюун-Эрдэнэ хоёрт.

Та 2 маань хувийн сургууль төгссөн улсууд юм байна лээ л дээ. Битгий заналхийлээд байгаарай гэсэн. Одоо энэ цагдаа нар чинь бол хүний эрхийг дээдлэх ёстой улсууд шүү дээ. Аль болохоор тайван амгалан жагсаалыг хамгаалах ёстой. Тэгтэл дарамтлаад эхэлчихсэн байна. Энэ дээр та юу гэж бодож байна? Энэ Үндсэн хууль чинь биелэгдэж байна уу, байхгүй байна уу.

Та их олон их сургууль төгсжээ. Гадаадад ямар мөнгөөр яаж сурсан бэ? 4 их сургуульд гадаадад байсан юм байна. Хувиараа төлсөн юм уу, улсын мөнгөөр явсан юм уу? Уул нь бас өчнөөн олон хүмүүс гадаад дотоодод сургах хүсэлтэй л байдаг л даа. Тэгээд нэг хүн ийм олон их сургууль төгсөөд байхаар болдог юм уу. Хувийнхаа мөнгөөр ч яах вэ болж л байгаа байх. Улсынхаар бол асуудалтай л юм байна шүү. Тэгээд л нэг дардан замаар лифт нь суугаад явдаг. Нөгөө талаараа Сүхбаатар аймагт төрсөн хүн юм байна. Сүүлийн үед Сүхбаатар, Хэнтийнхэн бол их албан тушаалд очдог болчихсон. Тэгээд гар хөл болж ажилладаг гэсэн шүүмжлэл байдаг. Ийм маягаар ажиллаад байх уу, яах вэ гэсэн ийм хэдэн асуултууд байна.

Тэгээд энэ төр засгийг юу гэж бодож байна. Энэ ардчилсан төр засаг мөн үү. Үндсэн хуулиа биелүүлж байна уу? Үндсэн хуулийн эцэг гэдэг Чимид гуай бол Үндсэн хуулийн цэцийг байгуулахдаа бол яг өөр шигээ хүмүүс очоод сууна, өөр шингээ хүмүүс Цэц дээр бол Үндсэн хуулийг манана гэж бодож байсан байх. Шүүгчид маань шүүхийн шинэтгэлийг яаж гацааж байна. Үндсэн хуулийн цэц нэг өдөр нэг шийд гаргана. Тэр шийдвэр гаргаж байгаа юмнуудаа бол хуулиа барихгүй, үзэмжээрээ шийднэ.

Монгол Улсын Ерөнхийлөгчийг би бас овоо гайгүй хүн гараад иржээ гэж хэлчихмээр байгаа юм. Энэ талбай дээр 4, 5-уулаа л жагсаад байсан. Шударга дүр эсгээд л. Бүгд албан тушаалд оччихсон. Өөрсдөө болохоор цагаан гэр бариад жагсаад байж болдог ард түмэн, тэр хүн чинь өвчин зовлонд автчихсан, ах дүү нар нь нас барчихсан ийм хүмүүс маш хүнд хэцүү байдалд гарчихсан, амьдралгүй, орлогогүй болчихсон улсууд үгээ хэлээд гарч байхад тэрийг дарангуйлж байдаг, дарамталж байдаг. Өчигдөр шир гэхэд л хууль зүйн…/минут дуусав/.

**С.Бямбацогт:** Нэр дэвшигч хариулъя. Гангабаатар.

**Д.Гангабаатар:**  Ганбат гишүүний асуултад хариулъя. Нэгдүгээрт багш, судлаачаар ажиллаж байсан. Үндсэн хуулийн эрх зүйн хичээлийг сүүлийн 10 гаруй жил МУИС-ийн Хууль зүйн сургуульд зааж явж байна. Багш, судлаачид бол улс төрчид биш учраас үзэл бодлоо илэрхийлдэг өөрийн онцлог байдаг. Судалгааны ажил,бичсэн өгүүлэл, тэдгээрээрээ дамжуулан үзэл бодлоо нийгэмд илэрхийлж хувь нэмрээ оруулж явдаг ийм хүмүүс гэдгийг хэлье.

Хоёр дахь асуулт нь 4 их сургуульд гадаадад сурсан байна гэж. Энэ 3 нь бол сураагүй. Тэнд ажиллаж байсан юм. Зочин судлаачаар ажиллаж байсан ийм тохиолдлууд байгаа. 1 их сургуульд гадаадад сурахдаа Японы Боловсрол, шинжлэх ухааны яамны гадаадын оюутнуудад олгодог тэтгэлэгт өрсөлдөөд, шалгараад тэр тэтгэлгээр сурч ирсэн гэдгийг хэлье.

Сүхбаатар, Хэнтийд олон хүн томилогдож байгаа талаар би бас нарийн сайн мэдээлээгүй байгаа учраас энэ дээр хэлэх зүйл алга.

Үндсэн хуулийн цэцийн гишүүнээр томилогдох юм бол мэдээж Үндсэн хуульд заасны дагуу аливаа байгууллага, албан тушаалтан бусад хүнээс хараат бусаар үйл ажиллагаа явуулна гэсэн судлаачийн хувьд бол итгэл үнэмшилтэйгээр байгаа.

**С.Бямбацогт:** Ганбат гишүүн нэмэлт нэг минут.

**Д.Ганбат:** Гангабаатарыг бол дэмжиж байна. Үндсэн хуулийн тэлээд очоод сайн ажиллаарай. Сүхбаатар аймгаар яваарай, Хэнтий аймгаар яваарай. Ажил амьдралтай сайн танилцаарай. Нутаг орноороо. Тэнд төрсөн хүүхэд байна. За тэгж хэлье.

Нөгөө талаас бол манай Хууль зүйн байнгын хороо маш сайн Байнгын хороо. Голомтын хуульчийг дээд шүүхэд орж ирэх гэж байхад бол гаргаагүй шүү дээ. Эсэргүүцээд. Тэр дээр бол би маш их баярлаж явдаг. Үнэхээр талархаж байна.

 Тэгээд удахгүй манай Хууль зүйн байнгын хороо бас энэ мэтчилэн сайн ажилламаар байгаа юм. Тэгэхгүй бол 2008 оны 7 сарын 1 давтагдаад хэдэн Монголчуудаар гараа цустах вий нь засаг төр. Энэ дээр эртхэн бид нар анхаарах ёстой. Одоо заналхийлээд эхэлчихсэн байна шүү. Ингэж болохгүй шүү. Бид нар ардчилсан хувьсгалыг, ардчилсан Үндсэн хуулийг батлахдаа бол Монголын ард түмэн оготнын хамраас цус гаргалгүйгээр, Азийн ардчиллын баян бүрд гэсэн нэртэйгээр…/минут дуусав/

**С.Бямбацогт:** Санал хэлчихлээ. Сандаг-Очир гишүүн асуулт асууя.

**Ц.Сандаг-Очир:** Бүгдэд өглөөний мэнд хүргэе. Сая Ганбат гишүүнтэй санал нэг байна. Та бас манай төр нийгмийн зүтгэлтэн Дашбалбар гуайн хүү юм байна. Тэгээд сайн аав, шударга хүний хүүхэд бас аавынхаа нэрийг хадгалж, нэр хүндийг бодож хариуцлагатай энэ цэцэд очих нь. Тийм учраас Цэцэд яагаад ингээд улсууд дээр өндөр шаардлага, шалгуур тавиад байна гэхээр хэн нэг хүний хармааны хүн гэдэг юм уу, хэсэг бүлэглэлд орж ажилладаг, тэдний заавар зөвлөгөөгөөр шийдвэр гаргадаг ийм хүнийг томилуулахгүй байх л бүх талын юмыг л хаах гээд байгаа шүү дээ. Тэгээд таныг харьцангуй бас сайн аавын хүү, бас мэргэжлээрээ энэ албан тушаалд очих мэргэжил боловсролыг эзэмшсэн юм байна гэж ойлгож байна. Судлаач чиглэлээр нэлээн сайн ажилласан юм байна гэж харж байна. Хувь хүнийхээ хувьд дэмжиж байна.

Манай байнгын хороогоор 3 цэцийн гишүүний асуудал орж ирж 2-ийн нэг нь дэмжигдээд нэг нь дэмжигдээгүй явсан. Өнөөдөр 3 дахь нь та орж ирж байна.

 Үндсэн хуулийн нэмэлт, өөрчлөлтийн дагуу бид нар шүүхийн шинэтгэлийг хийх гээд явж байна. Та судлаач хүний хувьд Үндсэн хуулийн нэмэлт, өөрчлөлтөд нийцүүлсэн шүүхийн тухай хуулийг ер нь юу гэж бодож байна? Юу гэж харж байна вэ? Цаашдаа шүүхийн шинэтгэлийг гүнзгийрүүлэхэд, эрчимжүүлэхэд хэрвээ Цэцийн гишүүнээр сонгогдвол, томилогдвол юун дээр анхаарч ажиллах хэрэгцээ, шаардлага байна гэж харж байна вэ? Энэ олон жил судлаач хийсэн хүний хувьд, багш хийсэн хүний хувьд, хуульчаар ажилласан хүний хувьд. Өнөөдрийн Монголын нийгэмд дутагдаад байгаа шударга ёсыг бэхжүүлэхэд цаашдаа ер нь юун дээр анхаарах ёстой вэ? гэж хүнээс хамааралтай юу байна гэж үзэж байна. Хууль эрх зүйгээс хамааралтай юу байна гэж үзэж байна. Тухайн таныг судлаач хүний хувьд асууж байна шүү дээ. Энэ тал дээр та хувь хүнийхээ бодол, байр суурийг хэлээч ээ сонсъё гэж ингэж бодож байна. Тэгээд амжилт хүсье. Баярлалаа.

**С.Бямбацогт:** Нэр дэвшигч хариулъя. Нэгдүгээр микрофон.

**Д.Гангабаатар:** Сандаг-Очир гишүүний асуултад хариулъя. Үндсэн хуулийн нэмэлт, өөрчлөлтийн ажлын хэсэгт дэмжлэг үзүүлэх эрдэмтдийн ажлын дэд хэсэгт орж ажиллаж байсан. Тэр хугацаандаа шүүхийн тухай хууль дээр өнөөдөр орчихсон байж байгаа. Үндсэн хуульд орсон шүүхтэй холбоотой тодорхой шинэчлэлийн шинжтэй нэмэлт, өөрчлөлтүүд дээр саналаа өгч явж байсан. Тэд нар ч гэсэн өнөөдөр шүүхийн тухай хууль дээр тусгалаа олоод явж байгаа. Хамгийн чухал зүйл бол шүүхийн хараат бус байдлыг бэхжүүлэхтэй холбоотой заалтууд байсан. Ялангуяа удахгүй хэлэлцэх гэж байгаа шүүхийн ерөнхий зөвлөлийн гишүүн болон сахилгын хорооны гишүүдэд нэр дэвшиж байгаа хүмүүс маань эхлээд тэр байгууллагын үйл ажиллагааны үндсэн жишгийг тогтоох ийм хүмүүс байгаа учраас цаашдаа шүүхийн шинэтгэл хэрвээ хэмжээнд амилах вэ гэдэг тэдгээр хүмүүсийн ямар хүмүүсийг томилсон, ямар үйл ажиллагаа явуулж байна гэдэгтэй холбоотойгоор харагдах байх гэж бодож байна.

Цэцийн гишүүнээр томилогдвол цаашдаа юу гэж юунд анхаарч ажиллах вэ гэсэн байна. Цэц бол хамтын шийдвэр гаргадаг байгууллага. Цэц Үндсэн хуулийг хэрэгждэг хууль болгоход чиглэсэн институци. Энэ хүрээнд Цэцийн гишүүд хараат бус байна гэдэг хамгийн үндсэн шаардлага нь. Цэцийн гишүүд хараат бусаар ажиллаж байж Үндсэн хуулийн шүүх Үндсэн хуулиар олгогдсон чиг үүргээ бүрэн хэрэгжүүлэх боломжтой болно гэж бодож байна.

**С.Бямбацогт:** Нэр дэвшигчээс гишүүд асуулт асууж, хариулт авч дууслаа. Хэлэлцэж байгаа асуудалтай холбогдуулан үг хэлэх гишүүд нэрсээ өгнө үү. Пүрэвдорж гишүүнээр тасаллаа. Мөнх-Оргил гишүүн үгээ хэлье.

**Ц.Мөнх-Оргил:** Баярлалаа Байнгын хорооны гишүүдийн энэ өдрийн амар амгаланг айлтгая. Нэр дэвшигчийг дэмжиж байна. Тэгээд би бол өөрийг нь хувь хүнийх нь хувьд сайн мэдэхгүй, танихгүй. Хэд хэдэн удаа арга хэмжээнүүд дээр л таралдаж байсан. Тэгэхдээ хамт ажиллаж байсан хүмүүс нь бол ам сайтай байдаг юм байна лээ. Миний сайн мэдэх Чикагогийн Их сургуулийн Үндсэн хуулийн эрх зүйн профессор Том Гинсбург Гангабаатарыг их үнэлж надад ярьж байсныг би санаж байна.

Тэгэхлээр зөвхөн Монголчууд биш гаднынхан бас үнэлээд байдаг судлаач, багш юм болов уу гэж би бодож байна. Энэ томилгоотой холбогдуулаад хоёр санаа хэлэх гэсэн юм.

Нэгдүгээрт энэ Цогт шүүгч сууж байна. Дээд шүүхийнхэнд бас баяр хүргэж, талархал илэрхийлэх гэсэн юм. Сүүлийн 2 цэцэд санал болгож байгаа хүмүүсийн намтар түүх, мэдлэг боловсрол манай Байнгын хорооны гишүүдэд болон тухайлбал надад их таалагдаж байна. Зөв хүмүүсээ сонгож оруулж ирж байна. Энийг цааш нь дамжуулж дээд шүүхийнхэндээ хэлээрэй.

Хоёрдугаарт энэ процесс мэдээж цаашаа үргэлжлээд явна. Дараа дараагийн хүмүүсээ оруулж ирнэ. Дээд шүүхэд би бол нэг хүсэлт байна. Одоо багш нар биш ер нь шүүхийн дадлага туршлагатай шүүгч нарыг оруулж ирвэл яадаг юм бэ?

Үндсэн хуулийн цэц чинь бол судалгааны байгууллага гэхээсээ илүү шүүхийн байгууллага шүү дээ. Тэгэхлээр дээд шүүхэд олон жил ажилласан дадлага туршлагатай, зөвхөн эрүү, иргэн, захиргаа гээд аль нэгээр нь дагнаад явчхаагүй тийм шүүгч нар байх юм бол миний бодлоор Цэцийг шүүгч дээр бэхжүүлэх асуудал бас их чухал байна.

Гуравт нь Гангабаатарт захиж хэлэх нэг зүйл байна. Ер нь сүүлийн үед Улсын Их Хуралд цэцээс өргөн барьж байгаа дүгнэлтүүдэд эрх зүйн үндэслэл үндсэндээ байхгүй орж ирээд байгаа юм. Хааяа нэг дүгнэлт орж ирэхээрээ эрх зүйн онолын болон практикийн үндэслэлүүдийг нь гаргаад ийм онолтой юм, ийм практиктай юм, энэ талаас нь ингэж харгалзаж үзээд, ийм ийм үндэслэлийн дагуу бид нар ийм шийдвэр гаргаж байна гэдэг үндэслэл их султай орж ирээд байгаа юм.

Хааяа нэг үндэслэлтэй дүгнэлт орж ирэхээр хэзээ орж ирээд байна вэ? гэхээр Цэц гаднын шинжээч томилоод, тэгээд шинжээчид нь дүгнэлтээ гарахаараа. Одоо яг энэ Хууль зүйн байнгын хороо, Улсын Их Хурлын гишүүд, бусад судлаач, шинжээчид уншаад ер нь Цэц бол Үндсэн хуулийн эрх зүйн энэ асуудлаар ийм байр суурьтай байгаа юм байна цаашдаа ингэж бодлого баримтлах юм байна, бид ч гэсэн ингэж ажиллах юм байна гэж урьдчилан таамаглах бололцоотой болоод байгаа байхгүй юу.

 Бусад ихэнх тохиолдолд ерөөсөө Цэцийн дүгнэлтүүдийг та хараарай. Сүүлийн хэдэн жилийн. Ерөөсөө ингэж өргөдөл гарлаа, ингэж мэдээлэл гаргалаа, эсвэл ингэж хүсэлт тавилаа Улсын Их Хурал юм уу эсвэл нөгөө шийдвэр гаргагч нь ингэж тайлбар ирүүллээ Цэцийн хуралдаан дээр ингэж ярилаа гээд л нөгөө ярьсан юмнуудыг нь ерөөсөө ингэж copy paste хийж байгаад л тийм учраас Цэц ингэж шийдвэрлэлээ гээд л ерөөсөө шийдвэр гаргачихдаг.

Гэтэл бид нар чинь Цэцээс юу хүлээгээд байна вэ гэвэл эрх зүйн нарийн үндэслэл онолын үндэслэл хүлээгээд байна шүү дээ. Улсын Их Хурал чинь дараа дараагийнхаа шийдвэр, Их Хурлын тогтоол, хууль батлахдаа энэ яг Үндсэн хуулийн эрх зүйн энэ олон асуудлаар чинь цэц ер нь ямар бодлоготой юм, яг энэ тухай асуудлыг юу гэж бодож байгаа юм, цаашдаа ямар бодлого баримтлах гээд байгаа юм, ингэчихвэл ер нь зөв үү, буруу юу гээд эд нарыг бид нар хармаар байгаа байхгүй юу.

 Тэгэхлээр энэ дээр нэлээн анхаарч ажиллаарай. Цаашид ялангуяа хуралдаа суугаад дүгнэлтээ гаргахдаа энэ бүгдийг заавал хэлж байгаарай.

 Дөрөвдүгээрт. Гангабаатар Цэцийн журмын хуульд асуудал хэлэлцэх нөгөө процессын хуульд нь байгаа юм л даа. Энэ цөөнхийн саналаа хэлж болно гэж. Ерөөсөө цөөнхийн саналууд ихэнхдээ тусгагдахгүй байна. Цөөнхийн санал байсан ч гэсэн нөгөө үндэслэлээ гаргаж ирэхгүй байна. Гэтэл бид нар чинь мэдэж байгаа шүү дээ. 100 хувь санал нийлчихсэн бол тэр хамаагүй. Тэр үндэслэлээ гаргаад л ирэх юм бол болж байна. Гэтэл 100 хувь санал нийлээгүй, зарим нь цөөнх болчихсон бол тэр цөөнх болсон хүмүүсийн үндэслэл бидэнд чухал байна шүү дээ. Яг юу юуг дэнсэлж байгаад Цэц ийм шийдвэр гаргачхав гэдэг чинь чухал байхгүй юу. Дандаа эрх зүйн онолын үндэснүүд бид нар энд ярьж байгаа учраас та нар бол тийм л юм ярих ёстой шүү дээ. Улс төр байхгүй, тухайн хувь хүний асуудал шийдэхгүй онолын асуудал ярьж байгаа учраас. Энэ дээр dissenting opinion /зөрүүтэй санал/-уудыг маш дэлгэрэнгүй тавьдаг практик нэвтрүүлмээр байна. Дээд шүүх дээр ч гэсэн ялгаагүй.

Тэгээд хамгийн сүүлд нь Хууль зүйн байнгын хороо… /минут дуусав/

**С.Бямбацогт:** За ярьчихъя даа. Нэг минут.

**Ц.Мөнх-Оргил:** За баярлалаа. Хамгийн сүүлийн санаа Хууль зүйн байнгын хорооны дарга, Төрийн байгуулалтын байнгын хорооны даргын Байнгын хороодын хамтарсан тогтоолоор Цэцийн тухай хууль, Цэцийн процессын хуульд нэмэлт, өөрчлөлт оруулах ажлын хэсэг гарч ажиллаж байгаа. Миний бие ахалж байгаа. тэгээд энэ ажилд Цэц болон дээд шүүхээс бид нар үндэслэлтэй санал амар байгаа шүү.

Энд анхаараарай. За баярлалаа.

**С.Бямбацогт:** За баярлалаа. Мөнхцэцэг гишүүн үгээ хэлье.

**Ц.Мөнхцэцэг:** Тэгэхээр Монгол Улсын Үндсэн хуулийн цэц бол Үндсэн хуулийн биелэлтэд дээд хяналт тавих байгууллага. Mийм учраас Үндсэн хуулийн цэцэд хараат бус мэргэшсэн улс төрийн болон бусад бүлэглэлүүдийн эрх мэдэл ажилладаггүй, тухайн асуудлаараа хүний эрхийн улс төрийн хууль зүйн өндөр мэргэжилтэй байх ёстой. Тийм учраас Гангабаатар нэр дэвшигчийг бол бол дэмжиж байна.

Түрүүн манай зарим гишүүд зөвхөн их сургуульд багшилсан, их сургуулийн дотроос гараагүй, амьдрал мэдэхгүй гэдэг шүүмжлэлтэй санал нийлэхгүй байна. Үндсэн хуулийн цэц бол Монгол Улсын хэмжээний Үндсэн хуулийг бэлтгэх, хяналт тавих байгууллага гэдгээрээ зөвхөн их сургуулийн гэдэг юм уу онолын юмыг ингэж хязгаарлаж үзэх боломжгүй. Заавал хөдөө орон нутаг ч ажилласан байх гэдэг юм уу, эсвэл тодорхой өөр салбарт ажилласан байх нь Үндсэн хуулийн цэцийн гишүүн болох эрх зүйн үндэс бүрдэхгүй. Энэ маань угаасаа Үндсэн хуульд зааснаар хууль зүй, улс төрийн өндөр мэргэжилтэй хүн байна гэж. Тэр шалгуурт шинээр орж ирж байгаа Гангабаатар нэр дэвшигч бол тэнцэж байгаа. Тийм учраас ийм явцуу салбарын шүүмжлэлийг орхимоор байна.

Хоёрдугаарт. Үндсэн хуулийн цэцийн гишүүн бол заавал шүүх ч гэдэг юм уу, эсвэл тодорхой салбар эрх зүйгээр мэргэшсэн гэдэг дээр шалгуур тавьж болохгүй шүү. Яагаад вэ гэхээр Үндсэн хуулийн цэцэд очиж байгаа маргаанууд, цаашид Үндсэн хуулийн эрх зүйн процессын хуулийг, процессын заалтуудыг илүү тодорхой болгох шаардлагатай. Тийм учраас зөвхөн хуулийн гэдгээс илүүтэйгээр улс төрийн янз бүрийн асуудал шийднэ, улс төрийн мэдрэмжтэй байх ёстой. Улс төрийн нам, хүний эрхийн томоохон асуудлаар Цэц бол маргаан шийдвэрлэх үүрэгтэй учраас Үндсэн хуулийн энэ заалтаараа бид нар хууль зүйн болон улс төрийн өндөр мэргэжилтэй хүн гэдгээрээ бол томилох ёстой.

 Тэгээд Үндсэн хуулийн цэцэд энэ шүүхийн тухай шинэ хуулиар Үндсэн хуулийн цэц Монгол Улсын дээд шүүхийн бүрэлдэхүүнд бид нар анх удаагаа нээлттэй хэлэлцэж, мэргэшсэн, хараат бус, улс төрийн болон хууль зүйн боловсролын хувьд бол өндөр мэргэшилтэй нэр дэвшигч нар ирж байгаа маань үнэхээр дэвшил шүү.

Тийм учраас дээд шүүх маань шүүхийн тухай хуулийн үзэл баримтлалыг сайн хэрэгжүүлж, үнэхээр нэр дэвшигч нарын шалгуурыг хатуу, сайн барьж байгаад бас талархалтай байна.

За ингээд Гангабаатар нэр дэвшигчдээ Монгол Улсын Үндсэн хуулийн хэрэгжилтийг хангах, дээд хяналт тавих, хараат бус ажиллах энэ ажилд нь амжилт хүсье. Баярлалаа.

**С.Бямбацогт:** За баярлалаа. Пүрэвдорж гишүүн үгээ хэлье.

**Б.Пүрэвдорж:** Тэгэхээр Үндсэн хуулийн цэц яг томилсон хүмүүстээ зориулж шийдвэр гаргадаг бүлэг хүмүүсийн нэгдэл болж хувирсан. Эрх баригчдад сүүлийн үед байнга тэдний дохио зангаагаар шийдвэр гаргадаг ийм байгууллага болчхоод байгаа юм. Тэгэхлээр энэ дээр өнөөдөр дээд шүүх тодорхой хэмжээгээр өөрөөр хэлбэл бас нэг хүний шахаа байхгүй, аливаа улс төрчийн шахаа байхгүй, аль эсвэл чадваргүй хуульчийг явуулахгүй гэсэн тийм сайн зүйлийг гаргахын төлөө явлаа гэж би үзэж байгаа юм.

Өөрөөр хэлбэл 3 удаа дээд шүүхийн шүүхээр олон олон хуульч нар орсон боловч улс төрчдийн гар хөл болсон нөхөд орсон боловч дээд шүүхийнхэн олонхын санал авахгүй унагааж тэд нарт эсэргүүцлээ илэрхийлсэн цагаан хуудас өгч, ер нь бол эрх баригчдаа эсэргүүцсэн ийм л зүйл хийж байгаа юм. Энэ хүмүүс дээд шүүхийнхээ нэг зүйлийг хийхийн төлөө зүтгэж байна гэж би харж байгаа юм. Өөрөөр хэлбэл Их Хурлаас, Засгийн газрын зүгээс томилогддог улс төрч, Цэцийн гишүүдийн оронд илүү чадвартай хүмүүсийг оруулж ирэхийн төлөө өөрсдийнхөө нэр хүндийг, дээд шүүхийнхээ нэр хүндийг бас өндөрт гаргахын тулд 3 удаа буцаасан л гэж би харж байгаа.

Тэгээд өнөөдөр орж ирж байгаа Гангабаатар нэр дэвшигчийг бол би дэмжиж байна. Өөрийн харизамтай, өөрийн бодолтой, бас тодорхой хэмжээгээр энэ олон, ялангуяа ардчилал, хүний эрхийг их дээдэлдэг энэ орнуудад бас ажиллаж үзсэн ийм хүн орж байгаад их олзуурхаж байна. Дээрээс нь яг энэ дээд шүүх бас өөрсдийнхөө нэр хүндийг бодоод илүү сайн хуульчийг, өөрийнхөө байгууллагын зүгээс Цэц рүү илгээнэ гэсэн ийм зорилгын хүрээнд орж ирж байгаа учраас, сайн шүүгдсэн учраас энэ Цэц дээр бас илүү сайн ажиллана гэж би харж байна. Тэгээд танд амжилт хүсье.

**С.Бямбацогт:** За гишүүд асуулт асууж, санал хэлж дууслаа.

Тэгээд Улсын Их Хурал 2019 онд Хүний эрхийн тухай хууль баталсан. Мөн Шүүхийн тухай хуулийг бид нар 2021 онд баталсан. Үүнтэй холбоотойгоор үндсэндээ бол хуучин бас тогтчихсон байсан дэг жаяг болон ялангуяа боловсон хүчний томилгооны асуудал дээр нэлээн томоохон өөрчлөлт хийж байгаа.

Хүний эрхийн үндэсний комиссын гишүүдийг бид нар нээлттэй сонгон шалгаруулалт хийж, мөн Үндсэн хуулийн цэцэд нэр дэвшиж байгаа нэр дэвшигч нарыг шүүхээс дэвшүүлэхдээ зөвхөн дарга нь биш ерөнхий шүүгч нь биш дээд шүүхийн нийт шүүгчдийн хуралдаанаар оруулж олонхын санал авсан хүнийг нэр дэвшүүлдэг болох хуультай болсон. Үүний дагуу үндсэндээ бол дээд шүүх дээр олон удаа нэр дэвших процесс болж олонхын санал авч чадахгүй байсан. Одоо бол Гангабаатар нэр дэвшигч олонхын санал авч ирж байгаа юм байна. Цааш цаашдаа Улсын Их Хурлаас энэ сонгон шалгаруулалтаар, нээлттэй байдлаар боловсон хүчнийг томилдог ийм хуулийг батлахаар ажиллаж байгаа гэдгийг бас гишүүддээ хэлье.

Одоо санал хураалт явуулна. Улсын дээд шүүхээс Үндсэн хуулийн цэцийн гишүүнд санал болгосон нэр дэвшигч Дашбалбарын Гангабаатарыг Үндсэн хуулийн цэцийн гишүүнээр томилохыг дэмжье гэсэн томьёоллоор санал хураалт явуулъя. Санал хураалт.

Хуралдаанд оролцсон 15 гишүүн зуун хувийн саналаар нэр дэвшигчийг дэмжлээ. Санал хураалтын дүн гарлаа.

Үндсэн хуулийн цэцийн гишүүнээр томилох асуудлыг хэлэлцэн талаарх Байнгын хорооноос гарах санал, дүгнэлтийг чуулганы нэгдсэн хуралдаанд би танилцуулна.

Ажлын хэсгийнхэнд баярлалаа. Дээд шүүхийнхэнд.

Дараагийн асуудалд оръё**. Хууль зүйн байнгын хорооны 2021 оны 12 дугаар сарын 24-ний өдрийн 9 дүгээр тогтоолоор батлагдсан ажлын хэсгийн танилцуулгыг сонсъё**. Монгол улс олон талт олон улсын гэрээнд нэгдэн орсноор хүлээсэн үүргийн хэрэгжилтийн тайланг холбогдох байгууллагад хүргүүлэх тайлантай холбогдуулан олон улсын байгууллагаас ирүүлсэн зөвлөмжийн дагуу хэрэгжүүлж байгаа ажлын явц байдалтай танилцана. Ажлын хэсгийн ахлагч Мөнх-Оргил гишүүнийг урьж байна.

**Ц.Мөнх-Оргил:** Ажлын хэсгийн нарийн бичгийн дарга Гадаад харилцааны яамны Гэрээ, эрх зүйн газрын дарга Сүхболд ирсэн байгааг бас танилцуулъя.

Эрхэм Хууль зүйн байнгын хорооны дарга аа, Эрхэм гишүүд ээ,

 Монгол Улсын Их Хурлын Хууль зүйн байнгын хорооны 2020 оны 12 дугаар сарын 24-ний өдрийн 9 дүгээр тогтоолоор “Монгол Улс олон талт олон улсын гэрээнд нэгдэн орсноор хүлээсэн үүргийн хэрэгжилтийн тайланг холбогдох олон улсын байгууллагад хүргүүлэх, тайлантай холбогдуулан олон улсын байгууллагаас ирүүлсэн зөвлөмжийн дагуу хэрэгжүүлж байгаа ажлын явц байдалтай танилцах, санал, дүгнэлт боловсруулах” үүрэг бүхий ажлын хэсгийг миний биеэр ахлуулан Улсын Их Хурлын гишүүн С.Амарсайхан, С.Бямбацогт, Б.Пүрэвдорж, Ц.Сэргэлэн нарын бүрэлдэхүүнтэй байгуулсан.

 Ажлын хэсэгт мэргэжил арга зүйн зөвлөгөө өгөх, санал, дүгнэлтийн төсөл боловсруулах үүрэг бүхий дэд ажлын хэсгийг Улсын Их Хурлын Тамгын газар, Гадаад харилцааны яам, Хууль зүй дотоод хэргийн яам, Байгаль орчин, аялал жуулчлалын яам, Хөдөлмөр, нийгмийн хамгааллын яам, Эрүүл мэндийн яам, Батлан хамгаалах яам, Хүний эрхийн үндсэний комисс зэрэг 10 гаруй байгууллагын төлөөллийг оролцуулан байгуулж ажиллаа.

 Та бүхэн слайдтай танилцуулгын явцад танилцаарай.

 Монгол Улс 2021 оны 6 дугаар сарын байдлаар нийт 294 олон талт гэрээнд нэгдэн орсон. Үүнээс НҮБ болон бусад олон улсын байгууллагын дүрэмтэй холбоотой 60, хүний эрхийн 48, байгаль орчны 24, олон улсын аюулгүй байдал, зэвсэг хураах 19, хүмүүнлэгийн эрх зүйн 7, олон улсын гэмт хэрэгтэй тэмцэх 30, олон улсын худалдаа, хөгжил 18, тээвэр, агаар, гааль, харилцаа холбооны хамтын ажиллагаа 35, оюуны өмчийн 20, сансар, далайн эрх зүйн 33 гэрээ байна.

 Батлагдсан удирдамжийн дагуу Монгол Улсын Засгийн газрын 2017 оны 193 дугаар тогтоолын хавсралтад заасан олон талт олон улсын 30 гэрээний хүрээнд дараах ажлыг хийж гүйцэтгэлээ. Үүнд:

 1. Олон талт олон улсын гэрээний дагуу Монгол Улсын хүлээсэн үүрэг, тэдгээрийн хэрэгжилт,

 2. Олон талт олон улсын гэрээнд заасан нэр томъёо, тодорхойлолт, зүйл, заалт Монгол Улсын хууль тогтоомжид туссан байдал,

3. Олон улсын гэрээний хэрэгжилтийн тайлан, гэрээний хороодоос өгсөн зөвлөмжийн хэрэгжилтэд дүн шинжилгээ хийх зэрэг болно.

 Дээр дурдсан тогтоолын дагуу олон улсын ихэнх гэрээний хэрэгжилтийг тодорхой давтамжтайгаар тайлагнаж, гэрээгээр хүлээсэн үүргээ биелүүлэх, хяналт тавих үндэс тодорхой хэмжээнд бүрдсэн хэдий ч энэхүү үйл ажиллагааг нэгтгэн зангидах, цогц хяналт тавих, хэрэгжилтийг бүрэн хангах механизм дутагдалтай байна.

Ажлын хэсгээс дараах дүгнэлтийг танилцуулж байна. Үүнд:

1. Олон талт олон улсын гэрээнд заасан тодорхойлолт, нэр томъёо, зүйл, заалтыг Монгол Улсын хууль тогтоомжид зөрүүтэй эсхүл, дутуу тодорхойлсон, зарим элементийг орхигдуулсан байна. Тухайлбал:

1.1 Эрүүдэн шүүх болон бусад хэлбэрээр хэрцгий, хүнлэг бусаар буюу хүний нэр төрийг доромжлон харьцаж шийтгэхийн эсрэг конвенцын 1 дүгээр зүйлийн тодорхойлолтод дурдсан “аливаа байдлаар алагчилж, эсхүл айлган сүрдүүлэх, шахалт үзүүлэх зорилгоор эрүүдэн шүүх” гэсэн элементийг Эрүүгийн хуулийн 21 дүгээр зүйлийн 21.12 дахь хэсэгт “Эрүү шүүлт тулгах гэмт хэргийг зүйлчлэхдээ бүхэлд нь орхигдуулсан байна. Тэрчлэн, гэмт хэргийн субъект нь төрийн албан хаагч байхаар хязгаарласан нь конвенцод заасан “төрийн албан тушаалтан өөрөө, эсхүл түүний (хатгаас, зөвшөөрлөөр) аливаа этгээд хүнийг эрүүдэн шүүх, эрүүдэн шүүхийг завдах, оролцох, хамтран оролцох үйлдлийг гэмт хэрэгт тооцох”-той нийцэхгүй байна.

1.2 Дээрх конвенцоор хүлээсэн үүргийн дагуу “Эрүү шүүлтээс урьдчилан сэргийлэх асуудал эрхэлсэн гишүүн”-ийг өнөөг хүртэл томилоогүй байна.

1.3 Арьс үндсээр алагчлах үзлийн бүх хэлбэрийг устгах тухай олон улсын конвенцод заасан “арьс үндсээр алагчлах/ялгаварлах” гэсэн ойлголтыг Монгол Улсын хууль тогтоомжид бүрэн тусгаагүй байна.

Жишээ нь: Эрүүгийн хуулийн 14 дүгээр зүйлийн 14.1 дэх хэсэгт “ялгаварлан гадуурхах” гэмт хэргийг зүйлчлэхдээ үндэс, угсаа, арьсны өнгөөр ялгаварлан гадуурхсаны үндсэн дээр эрх, эрх чөлөөг хязгаарлах үйлдлийг гэмт хэрэгт тооцсон нь үйлдлийн хэв шинжийн хувьд дээрх конвенцод зааснаас хязгаарлагдмал шинжтэй байна. Өөрөөр хэлбэл, конвенцод заасан арьс үндэсний дээрэнгүй буюу үзэн ядах санааг дэлгэрүүлэх, өдөөн турхирах, санхүүжүүлэх болон бусад байдлаар туслалцаа үзүүлэх, аливаа хүн, бүлэг хүмүүс буюу байгууллагаас явуулж буй арьс үндсээр алагчлах үзлийг өөгшүүлэн дэмжих ажиллагаа, суртал ухуулгыг хориглох, ийм байгууллага буюу үйл ажиллагаанд оролцохыг гэмт хэрэгт тооцох талаар Эрүүгийн хууль тогтоомжид тусгаагүй орхигдуулсан.

1.4 Эрүүгийн хуулийн 13 дугаар зүйлийн 13.4 дэх хэсэгт заасан “хүчээр алга болгох” гэмт хэргийн зүйлчлэл нь Хүчээр алга болгохоос бүх хүнийг хамгаалах тухай конвенцод заасан тодорхойлолтоосагуулгын хувьд ихээхэн зөрүүтэй байна. Тухайлбал, тус конвенцод “Хүчээр алга болгох” гэдэг нь алга болсон аливаа хүний эрх чөлөөг хассан явдлыг хүлээн зөвшөөрөхөөс татгалзсан буюу түүний хувь заяаны талаарх мэдээлэл, эсхүл оршин суугаа газрыг нуусны улмаас тухайн хүнийг хуулийн хамгаалалт эдэлж чадахгүй байдалд хүргэхүйцээр төрийн төлөөлөгчид буюу төрөөс эрх олгогдсон, дэмжлэг буюу зөвшөөрөл авсан этгээдүүд, эсхүл бүлэг этгээдийн тухайн хүнийг баривчлах, саатуулах, хулгайлах, эсхүл бусад хэлбэрээр эрх чөлөөг нь хасахыг хэлнэ.

Эрүүгийн хуульд уг гэмт хэргийн субъект (хүчээр алга болгох үйлдлийг гүйцэтгэсэн, тушаасан, турхирсан буюу өдөөсөн, сэдсэн, оролцсон буюу хамтарч гүйцэтгэсэн, уг үйлдлийг хянаж байсан, эсхүл доод албан тушаалтны үйлдлийг мэдсэн ч зохих арга хэмжээ аваагүй удирдах албан тушаалтан) болон хүндрүүлэх нөхцөлийг дутуу тодорхойлсон.

Тухайлбал, Конвенцод “алга болсон этгээд нас барсан, эсхүл уг хэргийг хүүхэд, жирэмсэн эмэгтэй, хөгжлийн бэрхшээлтэй хүн, эсхүл бусад эмзэг бүлгийн хүмүүсийн эсрэг үйлдсэн бол хариуцлагыг хүндрүүлэхээр” заасан бол Эрүүгийн хуульд зөвхөн “хүүхэд, жирэмсэн эмэгтэй”-г тусгасан байна.

1.5 Эдийн засаг, нийгэм, соёлын эрхийн тухай олон улсын факт, Хүүхдийн эрхийн тухай конвенц, Албадан хөдөлмөрийн тухай Олон улсын хөдөлмөрийн байгууллага (ОУХБ)-ын 29 дүгээр конвенцод нэгдэн орсон. Гэвч хүүхдийн боолчлол, албадан хөдөлмөр (бооцоот уралдаанд хүүхдээр морь унуулах, зэвсэгт хүчний бие бүрэлдэхүүнийг цэргийн бус бүтээн байгуулалтад дайчлан оролцуулах зэрэг)-ийг устгаагүй хэвээр байгааг гэрээний хороодоос удаа дараа тэмдэглэж, зөвлөмж өгсөөр байна.

2. Конвенцуудын хороо, тухайлбал: Хүний эрхийн хороо, Эдийн засаг, нийгэм, соёлын эрхийн хороо, Эмэгтэйчүүдийг алагчлах бүх хэлбэрийг устгах хороо, Хүүхдийн эрхийн хороо, Хөгжлийн бэрхшээлтэй хүний эрхийн хороо, Арьс үндсээр алагчлах үзлийг устгах хороо, Эрүү шүүлтийн эсрэг хороо, Хүчээр алга болгохын эсрэг хорооны гомдол, мэдээлэл хүлээн авч шийдвэрлэх эрх хэмжээг Монгол Улс хүлээн зөвшөөрөх эсэх асуудлыг өнөөг хүртэл шийдвэрлээгүй байна.

3. Гэрээний хэрэгжилтийн тайланг хэлэлцүүлсэн дүн, зөвлөмжийг Улсын Их Хурал, Засгийн газарт танилцуулах, биелэлтийг хангуулах шийдвэр гаргуулах механизм бүрдээгүй, салбар хоорондын шинжтэй гэрээний зөвлөмжийн биелэлтийг хэрхэн хангах талаар хууль тогтоомжид тодорхой зохицуулаагүй нь зөвлөмжүүдийг нэг мөр, бүрэн хэрэгжүүлэх, хэрэгжилтэд нь тавих хяналт сул байна;

4. Олон улсын гэрээгээр хүлээсэн үүргийн хэрэгжилтийг зохион байгуулах үйл ажиллагаанд иргэний нийгэм, төрийн бус байгууллагыг хэрхэн татан оролцуулах Засгийн газраас боловсруулж буй гэрээний хэрэгжилтийн тайланг хэлэлцүүлэн зөвшилцөх талаар хуулийн тодорхой зохицуулалт байхгүй байна.

Иймд Ажлын хэсгээс дараах арга хэмжээ авахын Хууль зүйн байнгын хороо болон Улсын Их Хуралд санал гаргаж байна. Үүнд:

1. Олон талт олон улсын гэрээгээр хүлээсэн үүргийн биелэлтийг хангахдаа:

1.1 Ажлын хэсгийн тайлангийн хавсралтад заасны дагуу холбогдох хууль тогтоомжид шаардлагатай нэмэлт, өөрчлөлт оруулах;

1.2 Цаашид Засгийн газар олон талт олон улсын гэрээнд нэгдэн орох саналыг УИХ-д өргөн мэдүүлэхдээ дотоодын хууль тогтоомжид нэмэлт, өөрчлөлт оруулах саналыг хамтад нь боловсруулж Улсын Их Хуралд өргөн мэдүүлж байх;

1.3 Олон талт олон улсын гэрээний хэрэгжилтийн тайлан, зөвлөмжийн биелэлтийг УИХ-ын холбогдох Байнгын хороогоор хагас жил тутам хэлэлцэж, биелэлтийг хангуулах;

2. Монгол Улсын нэгдэн орсон олон талт олон улсын гэрээгээр байгуулсан тусгай Хороодын гомдол, мэдээлэл хүлээн авч шийдвэрлэх эрх хэмжээг хүлээн зөвшөөрөх асуудлыг Улсын Их Хурлаар хэлэлцэж шийдвэрлэх;

3. Цаашид олон талт олон улсын гэрээнд нэгдэн орохдоо үүсч болох хууль, эрх зүй, нийгэм, эдийн засаг, санхүүгийн үр нөлөө, манай улсын хүлээх үүрэг, тэдгээрийг хэрэгжүүлэх боломжтой эсэхийг урьдчилан судалж, дүгнэлт зайлшгүй гаргасны үндсэн дээр шийдвэрлэж байхыг хууль тогтоомжид тодорхой тусгах;

4. Олон улсын гэрээгээр хүлээсэн үүрэг, зөвлөмжийг хэрэгжүүлэх, хэрэгжилтийн тайлан боловсруулах үйл ажиллагаанд Хүний эрхийн Үндэсний Комисс, төрийн бус байгууллагын оролцоог хангах, зөвлөлдөх эрх зүйн орчныг бий болгох;

5. Олон талт олон улсын гэрээ нэг бүрээр хүлээсэн үүрэг, хэрэгжилтийн тайлан, зөвлөмжийн биелэлтийг Хууль зүйн байнгын хороо бусад холбогдох Байнгын хороотой хамтран тусгайлан хэлэлцэж, тухай бүрт авбал зохих арга хэмжээг тодорхойлох шаардлагатай байна гэж үзэж байна.

Байнгын хорооны гишүүдэд ийм QR-тай хүснэгт тараасан байгаа. Энэ QR дээр Монгол Улсын нэгдэж орсон тайлагнаж байх ёстой 32 конвецын зүйл, заалт бүрээр нь өгсөн зөвлөмжүүд хэрэгжилтийг тайлагнасан байгаа. Нэлээн зузаан учраас хэвлэж тарааж чадсангүй.

Түүнчлэн энэ тайлантай Байнгын хорооны гишүүдэд хавсралт 2-ыг тараасан байгаа. Энэ дээр манай нэгдэж орсон 32 гэрээний хэрэгжилтийн болон хэрэгжилтийн талаарх олон улсын байгууллагуудаас ирүүлсэн зөвлөмжийн хураангуй болон гол гол шийдвэрлэх ёстой асуудлуудыг жагсаасан байгаа шүү.

Энийг манай Байнгын хорооны гишүүд уншиж танилцаарай. Мөн слайдыг тараасан байгаа. Энэ ажлыг хийж зохион байгуулахад мэргэжил арга зүйн туслалцаа дэмжлэг үзүүлж ажилласан Хууль зүйн байнгын хорооны ахлах зөвлөх Үнэнбат, Гадаад харилцааны яамны Гэрээ эрх зүйн газрын дарга Сүхболд нарт хувиасаа болон Байнгын хорооны нийт гишүүдийн өмнөөс талархал илэрхийлье.

Анхаарал хандуулсанд баярлалаа.

**С.Бямбацогт:** Илтгэгч илтгэж дууслаа. Баярлалаа. Илтгэлтэй холбогдуулаад ажлын хэсгийн мэдээлэлтэй холбогдуулаад асуулт асуух гишүүд нэрсээ өгнө үү.

Хэлэлцэж байгаа асуудалтай холбогдуулан Сүхээгийн Сүхболд Гадаад харилцааны яамны Олон улсын гэрээ эрх зүйн газрын захирал оролцож байна.

Ганбат гишүүнээр тасаллаа. Би бас асууна. Энх-Амгалан гишүүн асуултаа асууя.

**Б.Энх-Амгалан:** Монгол Улс олон улсын 294 хоёр талын болон олон талт гэрээнд нэгдэн оржээ. Олон улсын гэрээнд нэгдэн ороод хариуцлага хүлээгээд үүрэг хүлээгээд гэрээний үүргээ биелүүлнэ гээд явдаг. Гэтэл яг гэрээ хэрэгжүүлэх болоод ирэхээр зэрэг дотоодынхоо хууль тогтоомжид зөрүүтэй тусгачихдаг эсвэл дутуу тодорхойлчихдог эсвэл зарим зүйлийг нь орчуулгаасаа болоод ч байдаг юм уу бусад зүйлээс болоод орхигдуулчихдаг. Энэ зүйлүүдээ цааш нь яаж засах гэж байна гэдэг талаар нэгдүгээрт асууя.

 Хоёрдугаарт. Олон улсын гэрээ л бол сайн зүйл гэдэг юмнаасаа бид нар бас татгалзмаар байгаа юм. Ямар гэрээнд нь Монгол Улс нэгдэж орох, ямарт нь орохгүй юм. Монгол Улсад аль нь ашигтай, аль нь ашиггүй юм. Бид нарт үүсэж болох хууль эрх зүй, нийгэм, эдийн засаг, санхүүгийн болон бусад ямар үр нөлөө байгаа юм. Энийг цааш нь яаж шийдвэрлэх юм бэ гэдэг талаас нь жоохон бодохгүй бол бид нар олон улсын гэрээ, олон талт гэрээ л чухал гэж ингэж нэгдэн орж сүүлдээ тэрнийхээ санхүүгийн ачааллыг даахгүй болдог ийм нөхцөл байдал бол байж болохгүй гэж бодож байгаа юм.

Гуравдугаарт. Уг нь бид нар бас Монгол гэдэг өөрийнхөө онцлогийг авч үлдмээр байгаа юм. Энэ хүүхэд гэдэг амьтан чинь морин дээрээ өсөж, морин дээрээ хөтөлж л бие нь чангарч Монгол хүн болдог шүү дээ. Тэгээд хүүхдийг морь унуулахыг л болиулах гээд л янз янзын аргаар үзэх юм. Энэ бас хөдөөгийн хүүхдүүд морио унаж байж жоохон чангардаг морио унаж байж хаа нь Монгол хүн болж хувирдаг шүү дээ. Дээр нь цэргийн албан хаагч нар бүтээн байгуулалтад оролцуулж болохгүй тухай юм яриад байх юм. Эд нар чинь л хөөрхий минь бүтээн байгуулалтад оролцож байж Монгол Улсын эдийн засагт тодорхой хувь нэмэр оруулах юм байна лээ шүү дээ. Энэ зэргийн бүтээн байгуулалтын том барилгын цэргийн ангиуд чинь бол сүүлдээ цаашдаа бол энэ Монголын том бүтээн байгуулалтад хамгийн гол үүрэг гүйцэтгэх юм байна лээ. Тэрийг би өөрийн биеэр мэдэх юм байгаа юм. Удирдаж байсны хувьд.

Тэгэхээр цэргүүдээрээ юм хэлэхгүй гэвэл ажил хийдэг хүн олдохгүй. Энгийн байгууллага, цэргийн байгууллага 2-ын хооронд ялгаатай асуудал ерөөсөө л энэ юм байна лээ. Энийг бид нар бас бодох ёстой юм. Тэгээд олон улсын байгууллага ингэсэн, ингэж болохгүй гэдэг юм руу бид нар цаашаа явж бас болохгүй байгаа юм. Тэгээд сүүлд нь олон улсын байгууллагын юмыг авч хүлээж авсаар байгаад энэ Монгол Улс терроризмыг санхүүжүүлдэг байж магадгүй, мөнгө угаадаг байж магадгүй, зэвсэг наймаалахад оролцдог байж магадгүй гээд л бид нарыг баалаад байдаг. Тэгээд л муу хар жагсаалт руу аваачиж чихэх гээд л. Нотлогдоогүй, батлагдаагүй мэдээ дэлхийд гаргаж тавиад л танай далбаатай усан онгоц руу ийм онгоц очиж бараа материал өгсөн байх магадлалтай гээд л. Ийм юмнаасаа хамгаалсан юмыг бас давхар яаж хийх ёстой вэ гэдэг ийм л 3 асуултыг би асуух гээд байгаа юм.

**С.Бямбацогт:** Ажлын хэсгийн ахлагч хариулъя. Мөнх-Оргил гишүүн.

**Ц.Мөнх-Оргил:** За баярлалаа. Энх-Амгалан гишүүний асуултад хариулъя. Зарим нь санал байх шиг байна. 294 олон талт гэрээ байгаа юм. 2 талын гэрээ бол тусдаа. Энэ бол бид нар зөвхөн олон талтай нь сонгоод байгаа юм. 294 дотроосоо бид нар зөвхөн 32-ыг сонгож байгаа юм. Тэр нь нөгөө олон улсын байгууллагад тайлагнадаг. Бид нар энэ гэрээний энэ заалтыг ингэж хэрэгжүүлсэн шүү. Эрүүгийн хуульдаа ингэж тусгасан шүү. Иргэний хуульдаа ингэж тусгасан шүү гээд тайлагнадаг. Нөгөө байгууллагууд нь 1 жилдээ юм уу, 2 жилдээ 1 удаа танай энэ заалт чинь ингээд байна шүү дээ гээд. Энэ тэгэхдээ зөвхөн Монголыг яаж байгаа юм биш шүү. Нийт тэр гэрээнд оролцогч улс орнуудын хувьд бүгдээрээ тэр том байна уу, жижиг байна уу, Америк нь байна уу, Монгол нь байна уу, Хятад нь байна уу бүгд энэ тайланг хүргүүлдэг юм. Нэгдэж орсон л бол. Тэр утгаараа энэ тайлагнах асуудал бид нар ингэж ач холбогдол өгөөд байгаа юм.

 Өөрөөр хэлбэл нэгэнт үүрэг хүлээчхээд хүлээсэн үүргээ биелүүлдэггүй, биелүүлэхгүй байна шүү дээ гээд олон улсын байгууллагаас нэгдэж орсон орнууд нь та нар энийгээ янзал л даа гээд байхад янзлахгүй суугаад байх нь өөрөө зохимжгүй байгаа байхгүй юу. Хэрвээ биелүүлэхгүй байх юм бол бид нар ерөөсөө тэр олон улсын олон талт гэрээнээс гарах ёстой болчхоод байгаа юм. Гараад л бид нар энийг биелүүлж чадахгүй юм байна гээд л гарах ёстой. Биелүүлье гэж хэлчхээд тэрийгээ биелүүлэхгүй суугаад байх нь бидний хувьд зохимжгүй юм. Энх-Амгалан гишүүн ээ тэр утгаар нь бид нар ингэж Байнгын хороон дээр ажлын хэсэг гаргаж дүгнэлт гаргаж байгаа юм.

Энх-Амгалан гишүүний энэ олон талт гэрээнд нэгдэж орохдоо туйлын анхааралтай хандах ёстой гэдэгтэй би 100 хувь санал нэг байгаа юм. Ерөөсөө манай ажлын хэсгийн дүгнэлт ерөөсөө л энэ. Хөөрцөглөөд л нэг айлчлал болдог юм уу, эсвэл нэг гаднын дарга айлчлахаар л ерөөсөө энд нэгдээд орчихъё гээд л тачигнуулаад л, нэг хоёр өдрийн дотор л гэрээгээ нөгөө олон улсын гэрээндээ нэгдэж орно гээд л баталчихдаг. Тэгээд л баталсныхаа дараа үгүй юунд нэгдээд орчхоо вэ энэний чинь дагуу иргэний хуулиа ингэж өөрчлөх юм байна, эрүүгийн хуулиа ингэж өөрчлөх юм байна, гадаадын иргэдийн харьяатын хуулиа ингэж өөрчлөх юм байна гээд л тэгээд л бужигнаад явчихдаг.

Тэгэхлээр бид нар энэ ямар санал оруулаад байгаа юм бэ? гэхээр ерөөсөө олон улсын олон талт гэрээнд нэгдэж орох гэж байгаа бол 2 талын гэрээ байгуулах гэж байгаа бол дотоодын хууль тогтоомжид орох өөрчлөлтүүдээ ерөөсөө хамт хавсаргаж байх ёстой юм байна лээ. Ер нь бусад бүх орнууд тэгж байгаа юм. Энэ конвенцод нэгдэж орно. Энд нэгдэж орох юм бол бид нар хүүхдийн эрхийн хуулиа ингэж өөрчлөх юм байна, иргэний хуулиа ингэж өөрчлөх юм байна, хөдөлмөрийн хуулиа ингэж өөрчлөх юм байна гээд бүгдийг нь их хуралдаа алган дээр нь тавьж байгаад тэгж байж Их Хурал шийдэх ёстой юм байна лээ.

Тэр унаач хүүхдийн асуудал дээр бол би ерөнхийдөө тантай бараг санал нэг байгаа. Тэгэхдээ Энх-Амгалан гишүүн ээ бид нарын нэгдээд орчихсон олон улсын конвенц байхгүй юу. Тэгээд олон улсын конвенцын заалтаа хэрэгжүүл бид нар бол ингэж үзэж байна гээд нөгөө олон улсын байгууллага чинь бол зөвлөмжөө өгөөд байгаа юм. Бид нар яаж ч харсан гэсэн бага насны хүүхдийг хурдан морь унуулах нь тэр хүүхдийн амь нас, эрүүл мэндэд аюултай гэж үзэж байна. Та нар энийгээ тайлбарлаач гээд. Ингээд бид нар олигтой тайлбар өгч чадахгүй, шийдэж чадахгүй ингээд дунд нь яваад байгаа байхгүй юу. Энийг нэг тийшээ болгох хэрэгтэй байгаа юм.

Бүтээн байгуулалтын асуудал дээр ийм байгаа юм. Бид нар олон улсын хөдөлмөрийн байгууллагын албадан хөдөлмөрлөхийг хориглосон суурь конвенц байхгүй юу. Энд нэгдээд орчихсон. Энэ суурь конвенц дээр албадан хөдөлмөрлөх гэдгийг юу гэж хэлж байгаа юм бэ? гэхээр ингэж л хэлж байгаа юм. Албадан хөдөлмөрлөхөд дараах хөдөлмөр албадан хөдөлмөрт орохгүй гэж байгаа юм. Тэр дотор цэргийн албан хаагчид тэгэхдээ нөгөө хугацаат цэргийн албан хаагчдын цэргийн зориулалтаар хийж байгаа үйл ажиллагааг бол албадан хөдөлмөрт тооцохгүй гэж байгаа юм. Жишээ нь барилга барилаа гэхэд цэргийн зориулалттай байх юм бол асуудалгүй. Гэтэл барилга бариад, орон сууц бариад, тэгээд орон сууцаа зараад тэрнээсээ бизнес хийгээд тэрийг нь төрийн байгууллага нь бизнес болгоод аваад яваад байх юм бол энийг бол албадан хөдөлмөр гэж үзэж байгаа юм.

Яагаад гэвэл тэр хүүхдийг, тэр залууг, тэр эмэгтэйг цэргийн албанд татахдаа бид нар цэргийн албанд татсан байхгүй юу. Барилга бариулах гэж биш, эсвэл төмөр зам бариулах гэж…/минут дуусав/

**С.Бямбацогт:** Сүхбаатар гишүүн асуулт асууя.

**Ж.Сүхбаатар:** Энэ чухал асуудлаар манай ажлын хэсэг бас дэлгэрэнгүй танилцуулга хийгдэж. Энэ хийсэн дүгнэлтийг харахад бол ер нь Улсын Их Хурал, Засгийн газар 2 анхаарах ёстой юмнууд их туссан байна шүү дээ. Олон талт олон улсын гэрээний хэрэгжилтийн тайлан, зөвлөмжийн биелэлтийг тэр холбогдох Байнгын хороо улирал тутам хэлэлцэж, биелэлтийг хангуулж явмаар байна гэж байна.

Аюулгүй байдал, гадаад бодлогын байнгын хороо бол энийгээ анхаарах ёстой л юм байгаа байхгүй юу. Тэгээд 30 олон улсын гэрээний биелэлтийг тайлагнаж байна гэж байна. Ер нь бид нарын энэ орсон гэрээн дотроос чинь хүний эрхийн 48, байгаль орчны 24 гээд байж байна. Ер нь энэ олон улсын гэрээ бол манайд эрэмбийн хувьд бол Үндсэн хуулийн дараа орох хүчин чадалтай л даа. Ердийн хуулиас илүү давуу хүчин чадалтай. Нэгэнт нэгдээд дордсон болбол олон улсын өмнө хүлээсэн үүргээ биелүүлэхээс аргагүй. Саяын тэр хөдөлмөрийн олон улсын конвенц дээр бол угаасаа тэр цэргийг дайчлах асуудал дээр бол манай улс чинь сануулга авахаас гадна Хүний эрхийн үндэсний комисс ч гэсэн дүгнэчихсэн л дээ дүгнэлтээр. Тэгээд ер нь Хятад, Оросууд бол их шүүмжлэлд өртдөг. Яг л тэрний араас л бид нар бол ерөнхийдөө яваад л, яриад л байгаа л даа. Цэргийн алба хаах гэж очсон хүн цэргийн инженерийн байгууламж дээр ажиллах ёстой. Бусад салбарт ажиллана гэхээр цэргийн алба хааж байгаагүй дайчилгааны албадан хөдөлмөрийн систем рүү оруулчхаад байгаа юм. Тэгээд нэгэнт орчихсон учраас НҮБ-ийн төрөлжсөн байгууллагуудын хүрээнд ч байнга юманд нь тусгагдаад л явах учраас анхаарах л ёстой л гэж би зүгээр бодож байгаа юм.

Тэгээд яах вэ? Мөнх-Оргил гишүүний энэ хийж байгаа юман дээр урьд өмнө ер нь ийм юм хийж байсан юм уу, үгүй юм уу тайлагнаж. Баахан олон улсын гэрээнд ороод байдаг энэ тайлагнаснаар бол яах вэ? Энх -Амгалан гишүүний хэлээд байгаа шиг ер нь энэ юу нь болоод юу нь болохгүй байна гэдэг юм яригдах ёстой л байхгүй юу. Тэгэхгүй нэг өдөр гэнэт нэг тийм юм ингэлээ, ингэлээ гээд ойлгогдохгүй. Олон улсын гэрээ чинь бол Монгол Улсын хууль адил хэрэглэгдэх ёстой шүү дээ. Тухайлбал манай шүүхийн шийдвэрт ашиглагдахгүй байна. Энд дүгнэсэн зөв л хэлсэн байна. Тэгээд энэ дээр яах вэ? нэг зөөлөн хэлчихсэн байна л даа. Энэ тайлагнадаг систем тодорхой хэмжээнд бүрдсэн гэж үзэж болох ч гэж байгаа юм. Тэгээд би Мөнх-Оргил гишүүний хувьд хэлэхэд ингээд асуух гэж байгаа юм нь ер нь тэгээд бид нар чинь хангалтгүй л дүн авчихсан байна шүү дээ. Тэгээд яах вэ энэ чиглэлээ бид нар яг яаж өгөх юм, тогтоол байгаа юм уу энэ чинь. Энэ чинь бол Улсын Их Хурлын тогтоол гаргамаар эд байна шүү дээ. Байнгын хорооны хэмжээний биш.

Яагаад гэвэл Аюулгүй байдал, гадаад бодлогын байнгын хороотой холбоотой асуудал байж байна. Та юу гэж харж байна? Энэ доторх асуудлаар бол би Улсын Их Хурлын тогтоолын төслийг энд биччихсэн байгаа юм байна. Тогтоол гаргана, тогтоолын төсөл нь бол байхгүй байгаа юм байна? Тэгэхээр энийг бол би дэмжиж байна.

Тэгээд энэ дээр бидний хамгийн их оноо алдаж байгаа гэдэг юм уу, асуудал үүсэж байгаа зүйлүүд нь яг юу байна вэ гэж тодруулж бас хэлэхгүй юу? Энэ дээр их өргөн бүрэлдэхүүнтэй ажиллачихсан байна. Урьд өмнө нь энэ чиглэлээр ажлын хэсгүүд байгуулагдаж ажиллаж тайлагнасан зүйл байна уу, үгүй юу. Миний мэдэхийн Хүний эрхийн үндэсний комиссын л овоо ашиглаад юм яриад байх шиг байдаг юм. Манай Хууль зүйн байнгын хороо ч гэсэн цаашдаа бол энэ хууль тогтоомжуудыг бас энүүгээр оруулж гарч гээд асуудал яах даа олон улсын гэрээний тухайд яг онцгойлон анхаарал хандуулж байх ёстой юм байна гэдэг нь харагдаж байна шүү дээ.

Ганцхан тэр холбогдох Байнгын хороо гэдэгт нь бол бид нар ч гэсэн бас орох л юм байна. Ер нь дэлхий ертөнц чинь олон улсын хэм хэмжээнд л захирагддаг болчихлоо шүү дээ. Үндэсний асуудлууд яригддаг ч гэсэн тэгээд нэгэнт нэгдээд орчихсон бол тэрийгээ хэрэглэж сурмаар байгаа. Шүүх нь ч гэсэн, бид нар ч гэсэн. Тэгээд яах вэ? Ер нь эндээс уншаад бас тодорхой ойлголт анх удаа л авч л байна л даа. Бас хэрэгтэй юмнууд орчихсон байна. Энэ дотор дүгнэсэн юмнууд чинь их айхтар айхтар…/минут дуусав/

**С.Бямбацогт:** Баярлалаа. Ажлын хэсгийн ахлагч хариулъя. Мөнх-Оргил гишүүн.

**Ц.Мөнх-Оргил:** За баярлалаа. Урьд өмнө ерөөсөө ийм ажил хийгдээгүй юм Сүхбаатар гишүүн ээ. Урд өмнө яадаг вэ? гэхээр Хөдөлмөр, нийгмийн хамгааллын яам өөрийнхөө чиглэлээр гадаад яамтай хамтарч байгаад тайлангаа өгчхөж байгаа юм. Хууль зүйн яам нь өөрийнхөө чиглэлээр тайлангаа өгчхөж байгаа юм. Ингээд л яам яам өөрийнхөө чиглэлээр тайлангаа өгөөд л Засгийн газар дээр нэг хэлэлцүүлээд ингээд алга болчхоод байгаа байхгүй юу. Нөгөө олон улсын байгууллага чинь зөвлөмжөө өгөөд л байдаг. Би бүр инээдтэй юм ярья. Би анх 1988 онд гадаад яаманд ороод нэг конвенцын тайлан хамгаалуулж байсан байхгүй юу. Тэр тайлангийн дүгнэлтүүд олон улсын байгууллагын зөвлөмжүүд одоо болтол манай дээр ирсээр байгаа. Бид нар 2 жил болгон ойлголоо одоо яг энийг янзална аа, одоо бид нар энийгээ янзалчихна гээд л тайлагнаад л байдаг, тайлагнаад л байдаг. Нөгөө олон улсын байгууллагууд та нар одоо болтол хийгээгүй байна уу л гээд л сууж байдаг. Тэгээд би бүр сүүлдээ энэ арай болохгүй юм, энийг ер нь цэгцлэхгүй бол болохгүй нь гээд 30, 40 хүнтэй Бямбацогт даргын юугаар ажлын хэсэг байгуулагдаад 30, 40 хүнтэй бид нар тал талаас нь шүүгээд үзэж байгаа юм. Тэгээд энэ үнэхээр нэг талаас олон улсын байгууллагын өмнө нөгөө экспертүүдийн өмнө ичмээр. Жил болгон очоод л ингээд л загнуулаад л юм ойлгодоггүй хүмүүс шиг. Нөгөө талаас энэ чинь бид нар Үндсэн хуулиа биелүүлэхгүй байгаа байхгүй юу. Бид нар чинь Үндсэн хуулиараа тунхаглачихсан шүү дээ. Бид нар чинь моннист улс шүү дээ. Олон улсын гэрээнд соёрхон баталлаа. Тэр чинь шууд Монгол улсын хууль тогтоомж болоод л үйлчилж байгаа шүү дээ. Хууль болгон дээрээ бид нар зааж байгаа шүү дээ. Энэ хууль Монгол Улсын нэгдэн орсон олон улсын гэрээний зүйл заалттай зөрчилдвөл олон улсын гэрээний заалтыг дагаж баримтална гээд тунхаглачихсан мөртөө нөгөө олон улсын гэрээнүүдээ ерөөсөө хэрэгжүүлдэггүй ингээд яваад байгаа юм.

Хангалтгүй дүн авч байгаа. Одоо цаашдаа яах вэ? гэхээр ийм санал байгаа юм гишүүдээ. Одоо жишээ нь байгаль орчинтой холбоотой, хөдөө аж ахуйтай холбоотой олон улсын гэрээний хэрэгжилтүүдийг Байгаль орчин, хөдөө аж ахуйн байнгын хороон дээр очоод танилцуулъя гэж байгаа юм. Жишээ нь байгаль орчныг хамгаалах маш олон чухал конвенц нэгдээд орчихсон байхгүй юу. Хэрэгжилт муутай. Хүний эрх, хүүхдийн эрх, хөдөлмөрийн асуудал гээд энэ чиглэлийн асуудлуудыг Нийгмийн бодлогын байнгын хороон дээр танилцуулъя гэж байгаа юм. Яг энэ эрүүдэн шүүх, хүчээр алга болгох гээд энэ хууль эрх зүйн холбоотой заалтуудыг нь манай Байнгын хороон дээр тусад нь энэ 10 хэдэн конвенцыг тусад нь танилцуулъя гэж бодож байгаа юм. Тэгээд Аюулгүй байдал, гадаад бодлого дээр тусад нь танилцуулъя гэж бодож байгаа юм. Ингээд бүгд дээр нь тус тусад нь танилцуулаад дүгнэлтүүдийг нь нэгтгэж байгаад Улсын Их Хурлын нэгдсэн хуралдаанд оруулж нэг танилцуулаад тэндээсээ Улсын Их Хурлын тогтоол гаргая гэсэн бодолтой байгаа. Тийм учраас одоохондоо нөгөө тогтоолын төсөл бэлэн биш байна. Баярлалаа.

**С.Бямбацогт:** Мөнхцэцэг гишүүн асуулт асууя.

**Ц.Мөнхцэцэг:** За тэгэхээр Улсын Их Хурлын Хууль зүйн байнгын хороогоор Монгол Улсын нэгдэн орсон олон талт гэрээ хэлэлцээрүүдийн хэрэгжилтийг хэлэлцэж байгаа нь бол маш чухал асуудал. Сая Мөнх-Оргил гишүүн хэллээ. Урьд өмнө бол ийм практик байхгүй байсан гэж. Тэгэхээр бид нар Улсын Их Хурлын түвшинд нэгдэн орсон гэрээ конвенциудын хэрэгжилтийг ярьж, шаардлагатай хууль эрх зүйн зохицуулалт, эрх зүйн шинэ механизмуудыг нэвтрүүлэх ёстой. Тэгээд ажлын хэсгээс нэг ийм асуултууд байна. Монгол Улсын нэгдэн орсон иргэний болон улс төрийн эрхийн тухай олон улсын факт байгаа. Энэ фактын хэрэгжилттэй холбоотойгоор ажлын хэсгээс яг ийм тодорхой санал энэ дээр гаргаагүй юм байна. Гэтэл цар тахлын нөхцөлд иргэний улс төрийн эрхийг хязгаарласан үйлдлүүд их гарч байна. Түрүүн Ганбат гишүүн маань бас хэлсэн. Энэ цар тахлын үед тайван замаар үзэл бодлоо илэрхийлэх жагсаал цуглаан хийх энэ эрхүүд маань маш их хязгаарлагдаж байна. Тэр байтугай үзэл бодлоо илэрхийлсэн иргэдийг мөрдөн шалгах, торгуулийн болон эрүүгийн хариуцлагад татах ийм асуудлууд гарч байна. Уг нь бол бид нар энэ цар тахлын эсрэг хуулиараа зөвхөн 5 онцгой тохиолдолд иргэний улс төрийн эрхийг хязгаарлана гэж заасан байгаа. Тэр маань зөвхөн хуульд заасан үндэслэлээр эсвэл нийгмийн эрүүл мэнд, бусад хүний эрх чөлөөг хамгаалах зайлшгүй тохиолдолд гэдэг юм уу, гэтэл Энхсаран сувилалд тусгаарлагдсан иргэдийн үзэл бодлоо илэрхийлэх эрхийг хязгаарласан. Иргэн Мөнхбатад торгуулийн арга хэмжээ ногдуулсан. Сүүлд төв талбай дээр тайван замаар жагссан иргэдийн эрхийг мөн хязгаарласан, баривчлах үйл ажиллагаа удаа дараа явагдлаа. Нөгөө Монголхүү гэж иргэнийг удаа дараа баривчлаад энэ дээр хууль хүчний байгууллагууд энэ нэгдэн орсон олон улсын гэрээ, конвенцид, цар тахлын эсрэг хуулийн тодорхой зохицуулалтаа мөрдөхгүй байна. Тийм учраас Хууль зүйн байнгын хорооны гарах тогтоолд болон хавсралт дээр бид нар иргэний болон улс төрийн эрхийн тухай фактын хэрэгжилтийг бас тодорхой заалтуудаар оруулмаар байна.

Хоёрдугаарт. Эрүүдэн шүүх болон бусад хэлбэрээр хүнлэг, хэрцгий бусаар нэр төр доромжлон харьцахын эсрэг конвенцийн тодорхой заалтууд хэрэгжихгүй байна. Тухайлбал 2014 онд Монгол улс нэмэлт протоколд нэгдэн орсон. Эрүүдэн шүүхийн эсрэг олон улсын. Энэ дагуу эрүүдэн шүүхийн эсрэг хараат бус үндсэн механизм бүрдүүлэх ёстой. Тэр дотор бол яах вэ? Хүний эрхийн үндэсний комиссын хараат бус эрүүдэн шүүх комиссарыг бид нар баталсан. Энэ бол механизмын нэг тодорхой хэсэг. Гэхдээ хуульчид, манай судлаачид, хүний эрхийн байгууллагууд бол энэ прокурорын дэргэдэх мөрдөн байгууллага татан буугдсантай энэ байгууллагатай ижил гэдэг юм уу, эсвэл энийг орлох тусгай бас институци хэрэгтэй байна. Яг эрүүдэн шүүсэн гэмт хэргийг мөрдөн шалгах, тогтоох ийм механизмыг үгүйлэгдэж байна гэж шүүмжилдэг.

Тийм учраас бид нар эрүүдэн шүүхийн конвенц дээр тодорхой заалтуудыг нэмж, оруулж өгвөл яасан юм бэ гэдэг ийм саналтай байна. Мөн энэ хавсралт дээр маань Хүүхдийн эрхийн тухай конвенц, мөн авлигын эсрэг конвенцын дагуу Монгол улсад хийгдэх үйл ажиллагаа дээр ямар нэгэн юу ороогүй байна. Тэгэхээр ажлын хэсгээс хүүхдийн эрхийн конвенц болон энэ авлигын эсрэг конвенцын хэрэгжилт хангалттай гэж үзэж байгаа юу? Энэ тал дээр ямар юу байгаа вэ? гэж асуулт байна.

Мөн эмэгтэйчүүдийг алагчлах бүх хэлбэрийг устгах тухай конвенцийн хэрэгжилт бол маш хангалтгүй байгаа. Энэ олон улсын гэрээ. Тэгэхээр энэ тал дээр бид нар бас илүү хүчтэй механизм буюу заалтуудыг оруулж өгмөөр байна. Тухайлбал мөн адилхан Хөгжлийн бэрхшээлтэй иргэдийн эрхийн тухай НҮБ-ын конвенц Монголд бас хангалттай хэрэгжихгүй байгаа. Тэгэхээр бид нар холбогдох хуулиуд, гол эрх нь зөрчигдөөд байгаа энэ цөөнхийн эрхийг хангах холбогдох хуулиудыг бид нар илүү тодорхой оруулж өгмөөр байна. Тэгээд энэ тал дээр ажлын хэсгийн ахлагч…/минут дуусав/

**С.Бямбацогт:** Мөнх-Оргил гишүүн хариулъя.

**Ц.Мөнх-Оргил:** За баярлалаа. Мөнхцэцэг гишүүний энэ нөгөө QR дээр тавьчихсан энэ байна шүү дээ. Энэ дотор таны саяын яриад байгаа нөгөө гэрээ конвенц, фактуудын хэрэгжилт ямар ямар юм нь хэрэгжээд, юу нь болохгүй байна гэж бид нар үзэж байгаа гээд маш дэлгэрэнгүй байгаа шүү. Та энийг харчхаарай. Энэ чинь болохоор зөвхөн одоо нөгөө тайлан хүргүүлдэг, тэрний хэрэгжилтийг хангадаг дотоодын механизм болж байна уу, болохгүй юу гэдгийг бид нар тайлбарлаад байгаа юм. Тэгэхээр энэ дотор бол нэлээн дэлгэрэнгүй байгаа.

Тэгээд энэ иргэний болон улс төрийн эрхийн олон улсын факт, түүний 2 дугаар протоколын хэрэгжилтийг манай Байнгын хороо дээр хэлэлцэхээрээ хэдүүлээ дэлгэрэнгүй ярья. Тэр дээр асуудлууд бий. Гол юм болохлоор юу болчхоод байгаа юм бэ? гэхээр гишүүдээ энийг та нар маань нэг сайн анхаараадхаарай. Конвенциудын хороонууд гэж байгаа байхгүй юу. Экспертүүдийн хороо гэж. Тухайлбал таны сая ярьж байгаа факт дээр Хүний эрхийн хороо байна. Эсвэл Эдийн засаг, нийгэм соёлын эрхийн хороо гэж байна. Эсвэл эмэгтэйчүүдийн алагчлах бүх хэлбэрийг устгах хороо гэж байгаа юм. Хүүхдийн эрхийн хороо гэж байгаа юм. Энэ хороонуудын мэдээлэл Монголоос ирж байгаа мэдээллийг хүлээж авч, хараат бусаар асуудлыг дүгнэн шинжилж дүгнэлт гаргах эрхийг нь бид нар зөвшөөрөөгүй байгаа байхгүй юу. Одоо болтол. Тэгэхээр тэнд ямар эрхийн асуудал яригдаж байна вэ? гэхээр бид нар тусдаа Улсын Их Хурлаараа тогтоол юм уу, шийдвэр гаргаад хүний эрхийн хороонд Монгол Улсын иргэд өөрсдөө шууд дамжуулан гомдлоо гаргах эрхийг нь бид нар нээж өгмөөр байгаа юм. Тэр эрхийг нь нээж өгөөд тэр гомдлыг хүлээж аваад тухайлбал хүний эрхийн хороо ч гэдэг юм уу, Эмэгтэйчүүдийг алагчлах бүх хэлбэрийг устгах хороо тэрийг өөрөө судлаад тэгээд дүгнэлт гаргасныг манайх хүлээн зөвшөөрнө, хэрэгжүүлнэ гэдэг үүрэг хүлээх ёстой байгаа юм. Энэ үүрэг хүлээгдэхгүй нэлээн хэдэн хороон дээр байгаа байхгүй юу. Энэ үүрэг хүлээгдэхгүй байгаа учраас таны сая ярьж байгаа тэр иргэд чинь зөвхөн дотоодын байгууллагууддаа гомдол гаргах эрх нь үлдчихээд байгаа байхгүй юу. Олон улсын байгууллагад энэ конвенцынхоо дагуу бид нар эрхээ хэрэгжүүлье гэдэг гомдол гаргах эрх нь хаагдчихаад байгаа юм. Тэгэхээр энэ дээр анхаараад энэ бүх хэлэлцүүлгийн дараа энэ хороодын эрхийг хүлээн зөвшөөрөх асуудал байгаа юм. Тэгэхдээ энэ өөрөө бас эрх зүйн болон улс төрийн үр дагавартай. Бид нар олон талаас нь нарийн ярих ёстой асуудал байгаа юм. Яг ямар хорооны эрхийг зөвшөөрөх вэ? Жишээ нь миний бодлоор бол эрүүдэн шүүх, хүчээр алга болгох, хүүхдийн, эмэгтэйчүүдийн конвенцын хороодын эрхийг бол энэ 4-ийг эхний ээлжид хүлээн зөвшөөрчихмөөр байгаа юм. Эхний ээлжид энэ 4-ийг. Яагаад гэвэл бид нар чинь тодорхой хэмжээнд өөрийнхийгөө бас шилжүүлж хуваалцаж байна шүү дээ. Яг энэ 4 асуудлаар. Тэгэхлээр энэ өөрөө Улсын Их Хурал заавал шийдэх ёстой асуудал байгаа юм. Тэгээд яг нөгөө Байнгын хороод дээрээ конвенц, конвенцоор нь заалт заалтаар нь ярих үед нарийвчилж ярья гэж бодож байна. Энэ дээр зүгээр нэг л санаа нэмээд хэлчихье. Энэ конвенциудын заалтыг хэрэгжүүлэх ямар ач холбогдолтой юм бэ гэдэг ганцхан жишээ байна шүү дээ. Эрүүдэн шүүхийн конвенцод бүр ингээд заачихсан байгаа байхгүй юу. Эрүүдэн шүүнэ гэдэг зөвхөн төрийн албан хаагч хийхгүй шүү. Төрийн төрийн албан хаагчийн хатгалгаар, ятгалгаар, даалгавраар өөр хүмүүс хүнийг эрүүдэн шүүчихсэн байх юм бол тэрийг эрүүдэн шүүх гэмт хэрэг үйлдсэн гэж тооцно шүү гээд конвенцын заалттай. Гэтэл бид нар эрүүгийн хуульдаа субъект нь болохоор зөвхөн төрийн албан хаагчаар хязгаарлачхаад байгаа байхгүй юу. Тэгтэл саяын тэр нөгөө Зоригийн хэрэгт холбогдсон 3 хүнийг чинь төрийн албан хаагчид нь өөрсдөө эрүүдэн шүүхгүй байгаа байхгүй юу. Өөр ялтнуудаар эрүүдэн шүүлгээд байгаа байхгүй юу. Нөгөөдүүл чинь нөгөө конвенцоо мэддэг учраас уншчихсан, харчихсан эрүүгийн хуулиа харчихсан учраас би өөр хүнээр энэ хоригдлоор эрүү шүүлт тулгуулчих юм бол би бол эрүү шүүлтийн ял хүлээхгүй юм байна, тэр нөхөр бол эрүү шүүлтийн ял хүлээхгүй, тэр бол хүн зодсон хэргээр л зүйчлэгдэж байгаа байхгүй юу. Тэгэхлээр энэ ингээд нөгөө жижигхэн эрх зүйн ньюансуудыг байгаа байхгүй юу. Эд нарыг бид нар бүгдийг…/минут дуусав/

**С.Бямбацогт:** Адьшаагишүүн асуулт асууя.

**Ш.Адьшаа:** Монгол Улс олон талт гэрээ хэлэлцээрт нэгдэн орсноор хүлээсэн үүргийн хэрэгжилтийг шалгасан Мөнх-Оргил гишүүний ажлын хэсэг бол цаг үеэ олсон ийм ажил болсон гэдэгтэй санал нэг байгаа юм. Мөнх-Оргил гишүүний илтгэлтэй холбогдуулаад 3 асуулт асууя гэж бодож байна.

Монгол Улсын нэгдэн орсон конвенц хүний эрх гэдэг энэ зүйлээр халхавчилж. Төрийн эрх барих байгууллагын бодлогын хүрээнд гаргасан хууль тогтоомжийг хүчингүй болгодог асуудал нэг биш удаа гарсан. Энэ нь эргээд Монгол Улсын авлигын эсрэг конвенцод нэгдэн орсон асуудалтай зөрчилдөж байгаа. Бид нэлээн маргаан дагуулсан эрүүгийн хэрэг хянан шийдвэрлэхэд хөөн хэлэлцэх хугацааг зохицуулах тухай хуулийг Монгол Улсын Үндсэн хууль дээр хүчингүй болгосон. Гэтэл энэ нь бол авлигын эсрэг конвенцод Монгол Улсын нэгдэн орсон конвенцид хүлээсэн үүрэгтэй зөрчилдөж байдаг.

Энэ нөхцөл байдлаас үүдээд Монгол Улс бол авлигын эсрэг конвенцод нэгдэн орсон. Энэ үүргээ биелүүлэхгүй байна гэдэг ийм асуудал харагдаж байгаа. Үүний улмаас олон авлига албан тушаалын гэмт хэрэгт холбогдсон хүмүүс ял завших ийм асуудал гарсан. Энэ дээр ямар байр суурьтай байгааг сонсъё.

Нөгөө талаар хүний эрх терроризмтой тэмцэнэ гэдэг нэрийн доор халхавчилж Монгол Улсын иргэдийг тагнах, чагнах. Тэр чагнасан, тагнасан зүйлээ улс төрийн зорилгоор ашиглах ийм явдлууд бол үе үеийн Засгийн газруудад хууль тогтоомжид оруулж, оруулахгүйгээр гаргаж, хэрэгжүүлж ирсэн. Энэ дээр ямар байр суурьтай байгааг бас сонсъё.

Гурав дахь асуудал. Монгол Улс бол олон улсын гэрээнд нэгдсэн орсон бол тэр үүргээ биелүүлэх үүрэгтэй. Олон улсын хөрөнгийн бирж дээр гарсан гадаадын хөрөнгө оруулалттай компанийн асуудалд төрийн байгууллага болон орон нутгийн Засаг захиргааны байгууллагууд дотоод хэрэгт нь оролцох, тэдний үйл ажиллагааг хязгаарлах, хууль бус шаардлага тавих байдлууд ажиглагдаж байна. Сүүлийн үед энэ дээр ямар байр суурьтай байгааг сонсъё.

**С.Бямбацогт:** Мөнх-Оргил гишүүн хариулъя.

**Ц.Мөнх-Оргил:** За баярлалаа. Монгол Улсын нэгдэж орсон Нэгдсэн үндэсний байгууллага авлигын эсрэг конвенцид авлигын гэмт хэргийн хөөн хэлэлцэх хугацаа яг тэд байна гэсэн тодорхой заачихсан хэм хэмжээ байхгүй л дээ. Конвецид бол өөрийн эрх зүйн тогтолцоо, уламжлал, зан заншлаа харгалзаад хамгийн урт хугацаагаар энэ хөөн хэлэлцэх хугацааг тогтооно шүү л гэсэн ерөнхий бодлогын заалт л байгаа юм. Тэгээд тодорхой асуудлуудыг энэ конвенцын тодорхой заалтууд манай хууль тогтоомжид яг яаж тусаж байна вэ гэдэг хэдүүлээ нөгөө конвенциудаар нь ярихдаа конвенцын бүр заалт заалтаар нь ярья гэж би бодож байгаа юм. Тэр үед гишүүнээ дэлгэрэнгүй ярья.

Тэр гурав дахь асуултын хувьд би бол нөгөө яг ямар асуудал дээр хаана хөрөнгийн бирж дээр гараад, ямар асуудал үүссэнийг нь нарийн мэдэхгүй учраас Адьшаа гишүүнээ уучлаарай. Би бол яг одоогийн байдлаар бол хариулт өгч мэдэхгүй юм байна. Юмыг нь нарийн үзэж харж байж л хэдүүлээ зөвлөлдөөд Байнгын хороон дээрээ дэлгэрэнгүй хэлэлцүүлэх үед би танд тодорхой хариулт өгье. Баярлалаа.

**С.Бямбацогт:** За тодруулъя Адьшаа гишүүн.

**Ш.Адьшаа:** Хоёр дахь асуулт дээрээ хариулт авъя. Тэр хүний эрх терроризмтой тэмцэнэ гэдэг нэрийн дор үе үеийн Засгийн газрууд иргэдийгээ тагнадаг мөрддөг. Энэ асуудлуудыг бол хууль тогтоомж суулгахгүйгээр иргэдийн эрхийг зөрчиж ирсэн. Энийг цаашид яах юм бэ гэдэг талаар л би асууж байгаа юм.

**С.Бямбацогт:** За хариулъя. Ажлын хэсэг Мөнх-Оргил гишүүн.

**Ц.Мөнх-Оргил:** За баярлалаа. Манай улсын нэгдэж орсон энэ терроризм авлигал терроризмыг санхүүжүүлэх энэ хэд хэдэн гэрээ конвенц байгаа л даа. Тэр дотор бол ийм конвенцод нэгдэж орсноор иргэдээ тагнаж болно шүү, тэгнэ шүү гэсэн заалт бол ерөөсөө байхгүй. Энэ бол ерөөсөө конвенцтой холбоогүйгээ том зургаар нь харах юм бол бид нар Улсын Их Хурал гүйцэтгэх ажилд хяналт тавих процесс асуудлыг хууль тогтоомждоо харьцангуй юу гэдэг юм ойлгомжгүй гэх юм уу дутуу тусгаад өгчихсөн. Энийг нэг мөр шийдэхгүйгээс л одоо болтол ийм асуудал яваад байгаа юм. Өөрөөр хэлбэл гүйцэтгэх ажлын хяналтыг эцсийн шатанд хэн хариуцаж хийх юм бэ? Прокурор хянаад явж байх ёстой.

Гэтэл бид нар энэ прокурорын хяналтад яг юу нь байна, юу нь орж байна, юу нь орохгүй байна. Жишээ нь гадаад улс орнуудаас орж ирж байгаа энэ тагнадаг, чагнадаг янз бүрийн тоног төхөөрөмж байна шүү дээ…/минут дуусав/

**С.Бямбацогт:** Дэлгэрсайхан гишүүн асуулт асууя.

**Б.Дэлгэрсайхан:** За юуны өмнө Байнгын хорооны гишүүдийнхээ энэ өдрийн амар амгаланг айлтгая. Тэгээд би Мөн-Оргил гишүүнээс 294 олон талт гэрээ, конвенцид нэгдэн оржээ гэж байгаа. Энэ дотор байгаа улсууд, тэгээд бид нараас, надаас эхлээд яг юу юунд нэгдэж орсноо ч бараг мэдэхгүй сууж байгаа байх гэж би бодож байна. Тэгээд миний ялгаагүй бас олон хүмүүс энийг мэдэхгүй байгаа учраас энийг нэгдүгээрт бас мэдэх зохих хүмүүс нь бас ямар ямар гэрээ конвенцод элсэж орсон юм? Энэ нь ямар үр дагавартай юм гэдгээ сайн ярихгүй бол болохгүй юм байна аа. Жишээлбэл б сая Энх-Амгалан гишүүний ярьж байгаатай бол санал нэг байна. Тухайлбал хүүхдийг морь унуулахгүй гээд бид энэ гэрээ конвенцод нэгдэж орсноороо үндсэндээ уламжлалаа л устгах юм руугаа явж байна гэсэн үг шүү дээ. Монгол хүнийг морьгүйгээр тэгээд л дээрээс нь хүүхэд морь унахгүйгээр төсөөлөхийн ямар ч арга байхгүй.

Тийм учраас бол энд хүүхдийн эрх гэдэг нэрэн дор харахад их гоё яригдаад байгаа юм шиг мөртөө яг амьдрал дээрээ бол соёл уламжлалаа устгах энэ юм руу аажуухан явж байна гэж ойлгогдож байгаа. Тэгэхээр энийгээ бас анхаармаар байгаа юм.

Хоёрт мөн ялгаагүй Энх-Амгалангийн хэлж байгаа үнэн. Энэ цэргийн албан хаагчид бол дайны бус нөхцөлд гэдэг юм уу эх орны бүтээн байгуулалтад зайлшгүй оролцох ёстой. Тухайлбал хоёр талд байгаа их гүрэн ч том бүтээн байгуулалтыг цэргээрээ л хийлгэж байгаа шүү дээ. Тэгээд бид цөөхүүлээ ядаж байхад тэгээд ажилд эх орноо хамгаална гээд явж байгаа энэ утга агуулга бол нэг талаараа эх орноо хамгаалахаас гадна эх орныхоо бүтээн байгуулалтад оролцох ёстой биз дээ. Ер нь яаж ч бодсон. Тэгээд нэг хэсэг эрчүүд нь цэрэгт явчихдаг нэг хэсэг нь ажил хийдэггүй, халамж авчихдаг. Тэгээд иймэрхүү цөөхүүлхнээ байж ийм юм яриад байх нь юу л бол доо. Энийгээ бас эргэж харах, олон улсын гэрээ конвенциудаа эргэж харахгүй бол ер нь зарим нэг нь бол бодууштай зүйл их байх шиг байгаа юм. Жишээлбэл өнөөгийн дэлхий ертөнцийн нөхцөл байдал юу болж байгаа билээ. Та ч гэсэн эх сурвалж нэвтрүүлгээр ороод ингээд яриад байхыг харж байгаа бүх хүмүүс энэ нэвтрүүлгийг чинь хүлээж авч байгаа, би ч гэсэн таашааж байгаа. Хамгийн гол юм бол өнөөдөр мэдэх хүний нэг та учраас би танд зориулж хэлж байгаа юм. Бид бодвол энэ дүрвэгсдийг хүлээж авах конвенцод нэгдчихсэн байгаа байх. Аягүй бол бид нар чинь энэ конвенцод нэгдэж орохдоо ямар конвенцод нэгдэж орсноо, зарим нэг нь өөрсдөө ч учраа олоогүй байдаг юм байна гэж би ойлгосон шүү дээ. Тэгээд энэ цаашдаа манайд, европ энэ асуудалтай тулгараад хил гааль дээрээ хашаа хороо бариад тор татаад бараг л дроноор хамгаалаад л америк энэ тэр иймэрхүү байдалтай байж байна. Манайд энэ асуудал тулгарвал бид яах юм. Бид тийм эдийн засгийн хүчин чадал байхгүй шүү дээ. Тэгэхлээр эртнээс энэ хуульдаа бид энэ дүрвэгсдийг хүлээж авах, авахгүй энэ конвенц гэрээн дээр юу гэж заасан байдаг юм? Хүн амынхаа тооноос хамаарч төдий гэдэг юм уу, эрх зүйн орчноо одооноос ингэж учрыг олж байхгүй бол нэг өдөр бидэнд тулгарах энэ аюул шүү. Мөнх-Оргил гишүүн ээ. Та нэгэнт энэ олон конвенциудыг ярьж байгаа хүний хувьд бол. Тэгэхээр энэ мэтийн юмнуудаа ингэж нэгэнт ярьсных. Тэр эрүүдэн шүүх янз бүрийн юмаа ярихын хажуугаар энэ дүрвэгсдийг хүлээн авах асуудал чинь нэг л өдөр яг энэ бид нарын нүүрэнд тул…/минут дуусав/

**С.Бямбацогт:** За санал хэллээ. Хариулъя ажлын хэсэг.

**Ц.Мөнх-Оргил:** За баярлалаа, ихэнх нь санал байна. Би тэгээд энэ саналтай холбогдуулаад нэгдүгээрт баярлалаа. Би 294 конвенцыг ер нь бүгдийг нь жагсаагаад чиглэл чиглэлээр нь бас нэмэрлээд гишүүдэд тараачихъя. Ийм ийм конвенцод нэгдээд орчихсон шүү гээд. Энэ дотор бол ер нь нэлээн дэлгэрэнгүй байгаа юм. Бүгдийг нь жагсаахад оруулчихъя нэгдүгээрт.

Хоёрдугаарт энэ хүүхдийн морь унах дээр гишүүдээ ийм юм байгаа юм. Яг олон улсын конвенцоор бол хүүхдийг морь унуулж болохгүй гээд заагаагүй. Тийм үү. Юу гэж энэ конвенцийнхон зөвлөөд байгаа вэ? гэхээр та нар бооцоот уралдаанд хүүхэд морь унуулахаа болиоч ээ л гээд байгаа байхгүй юу. Бооцоот уралдаанд. Тэрнээс биш морио унаад хонио хариулаад яваг. Эсвэл хоорондоо морио унаад урладаг эсвэл хэдэн айл саахалт айл жижиг сажиг уралдаан хийдэг бол тэрийгээ хий. Тэр бол соёлын өвд чинь халдаж байгаа юм байхгүй юу. Энэ бооцоот уралдаандаа л энэ хүүхдүүд уралдуулаад тэгээд хүүхэд уралдаад цаана нь нөгөө уясан эзэн, унуулсан эзэн нь мөнгө төгрөгийг нь аваад бизнес болгоод байна л гэж хэлээд байгаа байхгүй юу. Тэгэхлээр энийг бид нар бодож үзэх ёстой юм байгаа юм. Би нэг эсэргүүцээд юм уу, эсвэл олон улсын байгууллагын талд ороод байгаа юм байхгүй гишүүн ээ. Энэ бид нар зүгээр бодох ёстой асуудал байхгүй юу? Тийм ээ. Энийг л бид нар яриад байгаа юм.

Тэр цэргийн албан хаагчдын хувьд бол ийм байгаа гишүүн ээ. Орос, Хятад 2 бол энийг хийлгэж байгаа цэргийн албан хаагчдаараа бүтээн байгуулалтыг. Тэгэхдээ энэ 2 чинь конвенцод нэгдэж ороогүй байхгүй юу. Нөгөөдүүл чинь айхтар хүмүүс учраас нэгдээд орчихвол ийм хяналтад орно гэдгээ мэдээд конвенцид нэгдэж ороогүй. Манайх бол нэгдэж орчхоод үүрэг хүлээчхээд тэгээд энийгээ хийлгээд байгаа нь би асуудал яриад байгаа байхгүй юу. Тэрийг чинь юу гэдэг юм, заавал цэргээр хийлгэ эсвэл ерөөсөө цэргээр хийлгэж болохгүй гэдэг асуудал яриагүй. Асуудлыг ньюанс нь энэ. Амлалт хүлээчхээд бүр Үндсэн хуульдаа олон улсын гэрээгээ бид нар ягштал дагаж мөрдөнө гэж хэлчхээд олон улсын гэрээнийхээ заалтыг ерөөсөө харгалзахгүй яваад байгаад л асуудал байгаа юм. Тэгэхлээр энийг бол бид нар гарцаагүй ингэх ёстой юм. Энх-Амгалан гишүүн, Дэлгэрсайхан гишүүн 2-ын ярьж байгаа үндэслэлийг бид нар гаргаад манай нөхцөлийн онцлог манай улсын онцлог юм байгаа учраас энийг бид нар зөвшөөрөх ёстой юм гэх юм бол бид нар нөгөө хүлээсэн үүргээ өөрчлөх ёстой болчхоод байгаа байхгүй юу. Энэ л асуудал байгаа юм.

Тэр дүрвэгсдийн конвенцод Монгол улс нэгдэж ороогүй гишүүнээ. Нэгдэж ороогүй. Ер нь гол проблем л ийм байгаа юм гишүүнээ. Ерөөсөө яг тантай санал нэг. Хөөрөөд л пижигнээд л орчихдог. Үүний хамгийн тод жишээ бол Дэлхийн худалдааны байгууллага. Дэлхийн худалдааны байгууллагад улс орнууд орохын тулд 20, 30 жил хэлэлцээр хийж байгаа байхгүй юу. Манайх бол ерөөсөө 2 жил ярьж байгаад л пижигнээд орчихсон. Тэгээд өчигдөр Байнгын хороон дээр ажлын хэсэг дээр ярихад Бямбацогт гишүүн асуугаад байгаа юм. Үгүй ээ, манайх бага тариф авдаг мөртөө Орос, Хятад ч өндөр тариф тавиад байна шүү дээ. Анх нэгдэж орохдоо л бид нар тарифаа тохирох ёстой байсан байхгүй юу Оросуудтай. Оросуудыг олон улсын дэлхийн худалдааны байгууллагад Хятадыг дэлхийн худалдааны байгууллагад ороход нь…/минут дуусав/

**С.Бямбацогт:** Мөнх-Оргил гишүүн нэмж хариулъя.

**Ц.Мөнх-Оргил:** Энэ нөгөө бид нар олон улсын гэрээ конвенцод дутуу бодож бүх талыг нь харгалзахгүйгээр хамаагүй гүйж ороод байгаагийн хамгийн тод жишээ нь дэлхийн худалдааны байгууллага байгаа байхгүй юу. Бусад улс орнууд яаж байна? гэхээр Дэлхийн худалдааны байгууллагад орохоосоо өмнө дэлхийн худалдаа хийдэг бүх орнуудтайгаа нөгөө худалдаа хийдэг бараа бүтээгдэхүүн болгоноороо тарифаа тохирч байгаа байхгүй юу. Тохирч авчхаад энэ бол ингээд дэлхийн худалдааны байгууллагад орохоос өмнө шүү. Энийгээ бол хэдүүлээ тохирчихлоо үүнээс цааш дараа дараагийнхаа дэлхийн худалдааны байгууллагынхаа тарифаараа явна шүү гээд. Ингээд өөрсдийгөө хамгаалаад авчхаж байгаа байхгүй юу, дотоодын үйлдвэрээ. Нөгөө хөрш орнууд нь Дэлхийн худалдааны байгууллагад элсэхэд нь багцаа тэгээд тавьж байгаа байхгүй юу. Бүгд шийдэж байгаа юм чинь Оросыг оруулахгүй. Яагаад дуугүй та нар манай махан дээр ийм өндөр тариф тавиад байна шүү дээ гээд. Ингэж ярьж байж нөгөө бүх тарифуудаа буулгаж авч байгаа байхгүй юу. Энийг манайх ерөөсөө хийлгүйгээр өөрсдөө ч тэр чинь 1997 бил үү 1998 онд ямар ч хэлэлцүүлэггүй давхиад орчихсон…/минут дуусав/

**С.Бямбацогт:** за Ганбат гишүүн асуултаа асууя.

**Д.Ганбат:** Монгол Улсын олон талт олон улсын гэрээ хэрэгжилт гэсэн энэ ажлын хэсгийн ахлагч ярьж байх шиг байна. За 8 тэрбум хүн байгаа байх. Энэ дэлхий дээр. Тэрний 2 тэрбум гаруй нь л ардчилсан улс оронд амьдарч байгаа л даа. Манай Монгол шиг ийм жижиг, цөөхөн хүн амтай ийм улсын хувьд бид нар бол Ардчилсан улс оронд амьдарч байгаа. Аль болохоор л энэ ардчилсан улс орнууд нэгдсэн. Ийм гэрээ конвенцод аль олохоор л нэгдэх хэрэгтэй байгаа юм. Аль болох й л орох хэрэгтэй байгаа. Хүний эрхийн түгээмэл тунхаглал байна. Өнөөдөр яаж зөрчигдөж байна? Уг нь энэ Засгийн газар бол энэ хууль эрх зүйн бүх юмыг Улсын Их хурал, ард түмний өмнө хариуцаад биелүүлж байх ёстой шүү дээ. Тэгтэл эсрэгээрээ манай Улсын Их Хуралд бас энэ Мөнхцэцэг гишүүн шиг, Сандаг-Очир гишүүн шиг, Энхбаяр гишүүн шиг ийм мэдлэг боловсролтой ийм гишүүд байгаад би бас баярлаж байна. Ийм чадвартай, улсуудаа бас ажиллуулмаар байгаа юм. Засгийн газарт. Тэгээд бүүр дундад зууны үеийн юм шиг юм яриад байх юм. Бүгд л морь унаж байсан шүү дээ. Тэр хөдөө орон нутагт өөрийнхөө хүүхдүүдийг уралдуулаад л, өөрийнхөө хүүхдүүдийг би чинь өөрөө хөдөөний хүүхэд, тэгээд л морины уралдаан явдаг л байсан шүү дээ. Одоо шал эслэгээрээ болчихсон, бүгдээрээ л тэр ядарсан ард түмний хүүхдүүдийг морь унуулаад л тахир дутуу болгоод л. Зөв л шаардлага шүү дээ энэ олон улсын байгууллагын хувьд.

Тэр би өөрөө цэргийн алба хааж байсан. Хугацаат цэргийн алба 3 жил хааж байсан хүн. Гэтэл одоо зургаахан сар л алба хаадаг шүү дээ. Үгүй ээ энэ чинь эх орноо хамгаалахын тулд тэр чинь сурахын тулд мэргэшихийн тулд тэгж авчирдаг шүү дээ. Зөв л шаардлага шүү дээ. Энэ бүхнийг биелүүлж байх хэрэгтэй. Тэгэхгүй бол тэгээд л энэ дотроо хэдхэн улсууд. Энэ хууль номыг нь ингэчхээд л, тэгээд л хүний эрхийг биелүүлдэггүй. Өнөөдөр хар Сүхбаатарын цагдаа, Улаанбаатарт дүүргийн цагдаа ерөөсөө л харих цагдаа шиг л болсон байна шүү дээ. Жандарам шиг. Нэг өдөр л Тянь Ан Менийн талбай дээр болсон юм шиг бараг л дайраад алчихад эргэлзэхгүй болчхоод байна шүү дээ. Тийм юм байж болохгүй ээ нөхөд өө. Одоо манай Хятад улс чинь шал өөр болсон байна шүү дээ. Яаж ард иргэдээ сайхан хүний эрх чөлөөг нь хангаж байна. Яаж жагсаж байна, тэр бүгдийг нь хамгаалаад л гаргаж байна шүү дээ. Ингэж өөрчлөгдөөд ийм болчхоод байхад л өнөөдөр яаж байна. Хууль зүйн яамны гадаа хэдэн хүмүүс очоод л зогсчихсон байна. Зүгээр олон хүмүүс нас барж байна. Олон хүмүүс халдвар авч байна. Энэ Засгийн газар тэр авсан вакцинаа хугацаанд нь хийгээгүйгээс болж ийм олон хүн нас бараад байгаа юм уу? Энэ вакциныхаа хадгалалт, хамгаалалтыг нь барьсан юм уу, үгүй юм уу. Энэ талаар манекен авчраад л, тайван замаар жагсаал хийж байхад л тэр хүмүүсийг яаж байна, зодож байна, нүдэж байна. Өнөөдөр зөрчлийн хуулиар баахан торгоод л явчихсан. Өнөөдөр Улаанбаатарын замыг хар л даа. Яаж жолооч хүн аятайхан явж чадах юм бэ? Энэ өчнөөн, төчнөөн сая доллароор 40, 50 сая доллар хийсэн гүүрээ хар л даа. Явган хүний зам байхгүй шүү дээ. Тэгээд тийм нөхцөлд жолоо бариад явж байгаа, ийм түгжрэлтэй болгочхоод нөгөө хүмүүст өршөөлийн хуулийг хэрэгжүүлэх гээд нөгөө мөнгөгүй, төгрөггүй Ковид-ын үед. Тэгээд баахан жагсаал цуглаан нөгөө баахан дараалал. Өнөөдөр өвлийн хүйтэн болж байна. Гэтэл яаж байна. Нөгөө хамаг түлшийг нь гартаа авчихсан. Төр тэр түлшийг их хэмжээгээр үнэгүй өгөх хэрэгтэй шүү дээ. Өвлийн хүйтэнд маш хүнд хэцүү нөхцөлд байна. Мөнгөгүй, төгрөггүй энэ улсууд чинь тэрүүгээр барьж байна.

За мөн одоо хар л даа. Тэр Зоригийн хэрэг байна. Анх тэр нэг цагдаа хэн билээ, хэн ч Мөрөн ч гэдэг бил үү, юу ч гэдэг билээ. Ардын нам л гарвал Зоригийн хэрэг илэрнэ л гэсэн. Сая гэхэд л 3 шатны шүүхээрээ шийдэгдчихсэн хүн чөлөөтэй гарч ирээд л яллагдаг ч билүү, сэжигтэн билүү. Тийм хүн чөлөөтэй яриад л ярьж байдаг. Эцсийн юм нь шийдэгдээгүй л байгаа шүү дээ. Энэ юмыг…/минут дуусав/

**С.Бямбацогт:** Мөнх-Оргил гишүүн хариулъя.

**Ц.Мөнх-Оргил:** Ганбат гишүүн санал хэлчих шиг боллоо шүү дээ.

**С.Бямбацогт:** За гишүүд асуулт асууж, хариулт авч дууслаа. Яг хэлэлцэж байгаа асуудалтай холбогдуулаарай та. Ганбат гишүүний микрофон нэг минут.

**Д.Ганбат:** Яг манайх шиг. Манайх чинь Ардчилсан улс орон байсан юм байна лээ. Өдрөөс өдөрт л Ардчилсан биш болоод байна. Дутуу ардчилалтай гэсэн ийм юм руу алхам алхмаар явж байна. Манайх шиг Сингапур, Израйл хүн ам цөөтэй Ардчилсан улс орнууд хэчнээн олон улсын гэрээ фактад нэгдсэн байдаг юм бэ. Тэрэнтэй харьцуулахад одоо ямар байсан бэ?

Ажлын хэсгүүд яагаад манай Ардчилсан намын бүлгийн цөөнхийн хэсгийг оруулдаггүй юм бэ? Яагаад ингэж ажиллаад байна вэ? Аягүй л бол цаашдаа ганцхан намтай юм шиг тэгээд гадаад, дотоодод явсан ч иймэрхүү маягаар яваад байдаг. Аягүй бол бид нар чинь цаашдаа хөл хорионд ч орж магадгүй шүү. Иймэрхүү дарангуйлан маягтай яваад байхаар чинь ардчилсан улс орнууд виз өгөхгүй болчихдог шүү дээ. Тэгж хөл хорионд орох вий. Энэ хэрэгжилтийн ямар ямар нь…/минут дуусав/

**С.Бямбацогт:** Энэ ажлын хэсэг 2020 оны 12 сарын 24-нд байгуулагдсан. Ажлын хэсгийн ахлагчаар Мөнх-Оргил гишүүн, гишүүдээр Амарсайхан, Бямбацогт, Пүрэвдорж, Сэргэлэн гэсэн 4 гишүүн ажиллаж байгаа. Өөрөөр хэлэх юм бол цөөнхийн төлөөллөөс оруулаад ажлын хэсгийг бид нар байгуулсан гэж бас хэлье. Үлдсэн асуултад Мөнх-Оргил гишүүн хариулъя.

**Ц.Мөнх-Оргил:** За баярлалаа. Пүрэвдорж гишүүн ажлын хэсгийн ажилд идэвхтэй оролцож байгаа. Уржигдар ажлын хэсгийн хуралдаан болоход Пүрэвдорж гишүүн эхнээс нь дуустал суусан. Энэ ажлын хэсгийн дүгнэлттэй санал нэг байгаа.

Бусад орнуудтай харьцуулахад ямар байна гэж байна. Би бол бусад орнуудтай бол яг үнэнийг хэлэхэд Ганбат гишүүний харьцуулж чадсангүй. Харьцуулах ч боломжгүй юм. Ардчилсан улс гээд бүх конвенцод нэгдэж орж ерөөсөө болохгүй. Бид нар бол миний бодлоор ерөөсөө дэндүү олон гэх нь хаашаа юм нөгөө тоон хязгаар юм уу, тоон үзүүлэлтээр дүгнэх аргагүй болчхоод байгаа юм л даа. Бид нар ерөөсөө гол асуудал нэгдэж орохдоо үр дагаврыг нь дутуу тооцоод байна аа л гэж би хэлээд байгаа юм. Үр дагаврыг нь. Тэр нэгдэж орсноор тэр хэдэн төгрөгийн зардал гарах бол энэ хамгийн сүүлчийн асуудал. Тэдэн төгрөг төлөх үү? Энэ бол тэр олон улсын байгууллага төлдөг төлбөр…/минут дуусав/

**С.Бямбацогт:** Гишүүд асуулт асууж, хариулт авч дуусаж байна.

Ер нь бол манай ажлын хэсэг нэлээн ажилласан. Гэхдээ энд бас нэг анхаарах юм байгаад байгаа юм. Ганбат гишүүн ээ, олон талт гэрээ хэлэлцээ гээд үндсэндээ бол олон улсын байгууллагатай нэгдэн орсон гэрээ конвенцын хүрээнд авч үзсэн байгаа. Түрүүн бас Мөнх-оргил гишүүн хэлсэн. Дэлхийн худалдааны байгууллага гээд. Дэлхийн худалдааны байгууллагад бид нар яаран элссэн. Тэгтэл өнөөдөр Монголын бараа бүтээгдэхүүн, Монгол улс руу орох Оросоос, Хятадаас бараа бүтээгдэхүүн орохдоо 5 хувийн татвартай. Монголд үйлдвэрлэсэн бараа бүтээгдэхүүн гаргахдаа Хятад руу, Орос руу арьс шир, ноос ноолуур Монголд үйлдвэрлэсэн бүтээгдэхүүн бол 50, 60 хувийн татвартай ийм л хүнд байдалд орчихсон. Тийм болохоор бид нар бараа бүтээгдэхүүн аргаж чаддаггүй. Гэтэл энэ талыг бид нар бас үнэлж дүгнэх ёстой. Энэ тал дээр бас ажлын хэсэг дээр яригдсан, ярьсан. Цаашдаа бид нар бас эдийн засгийн агуулгатай томоохон гэрээ хэлцлүүд дээр анхаарах ёстой юм байна. Өөрөөр хэлэх юм бол Дэлхийн худалдааны байгууллагад нэгдэн орсон энэ гэрээ конвенцын хэрэгжилт үүнээс гарч байгаа үр дагавартай, хэрхэн яаж арилгах талаар бид нар ядаж 2 хөрштэйгөө эн тэнцүү татвартай ижил ойролцоо түвшинд харилцах энэ асуудлыг ярих ёстой гэдэг дээр ажлын хэсэг цаашид үргэлжлүүлж ажиллахаар болсон байгаа.

За үүнээс гадна юу гэдэг юм бид Оросын холбооны улстай, Хятад улстай, Америкийн Нэгдсэн улстай гээд олон улсуудтай стратегийн иж бүрэн түншлэлийн гэрээ байгуулчихсан. Гэсэн мөртөө стратегийг бүрэн түншлэл буюу бүх түвшиндээ нийгэм, эдийн засаг, соёл боловсрол, улс төр, засаглал бүх түвшиндээ хамтарч сайхан бие биетэйгээ хамтарч ажиллаа гэсэн мөртөө өнөөдөр хэрэгждэггүй. Бас л юу гэдэг юм шатахууны хомсдолын асуудал, мөн Монголоос орж ирж байгаа бараа, бүтээгдэхүүн тээвэрлэлтийн асуудал, гарах гэж байгаа нүүрсний асуудал гээд олон асуудал дээр бас л үл ойлголцолтой байгаад байна. Тийм болохоор энэ дээр хэрхэн бас яаж цаашдаа анхаарах ёстой юм бэ гэдэг дээрээ анхаарах ёстой юм байна. Энийг бид нар ярих ёстой гэж бас үзэж байгаа.

Төмөр замын тарифын асуудал байж байгаа. Монголоос гарч байгаа бараа, бүтээгдэхүүн бас Оросын холбооны улстай, Хятад улстай бид нар төмөр замын хөнгөлөлттэй тарифаар бараа, бүтээгдэхүүн тээвэрлэнэ гэсэн гэрээ хийчихсэн. Тэгсэн мөртөө Тянь Жин дээр Монгол руу орж ирэх гэж байгаа бараа бүтээгдэхүүн хэдэн сараар гацаад орж ирдэггүй. Монгол Улс маань Монголдоо байгаа бараа бүтээгдэхүүн, төмрийн үйлдвэр, нүүрс өөр юу байдаг юм бүтээгдэхүүнээ гадагш нь гаргах гээд гарч чаддаггүй. Нэг транзит Оросоос Монгол улсаар дамжаад Хятад руу маш их тээвэр явагддаг, тэр нь бол асуудалгүй яваад байдаг. Монголд үйлдвэрлэж байгаа Монголоос гадагш гарах ёстой экспортын бүтээгдэхүүн маань гарахгүй хэдэн сараар гацаад байж байгаа. Иймэрхүү байдлаар бас нэгдэн орсон гэрээ хэлэлцээр, конвенц зөвхөн олон талт биш 2 улстай 2 талт гэрээ хэлэлцээр дээр анхаарах ёстой юм байна гэдэг чиглэлээр бид нар цаашид бас үргэлжлүүлж ажиллах ёстой гэдэг дээр бас санал нэгдсэн гэдгийг сая ажлын хэсгийн ахлагчийн хэлж байгаа асуудал дээр нэмээд тайлбар өгчихье гэж бодож байна.

За ингээд асуулт асууж, хариулт авч дууссан. Үг гээд гишүүд байвал нэрсээ өгнө үү. За Энх-Амгалан гишүүн, Мөнхцэцэг гишүүнээр тасаллаа. За Энх-Амгалан гишүүн.

**Б.Энх-Амгалан:** Ажлын хэсгийн ахлагчид баярлалаа. Монгол Улсын олон талт олон улсын гэрээний хэрэгжилтийн талаар бас мэдээлэл хийлээ. Энэ бол анх удаа хийгдэж байгаа ийм ажил. Тэгээд 3 зүйл дээр л бид нар цаашид нь нэлээн анхаарах ёстой юм байна гэж би санал хэлэх гээд байгаа юм.

Нэг дэх нь бол Монгол Улсын нэгдэн орж байгаа олон улсын гэрээ хэлэлцээрийг Монгол улсад ашигтай юу, үгүй юу, цаашдаа эрх зүй болоод эдийн засаг, бусад үр дагавар нь ямар вэ гэдгийг заавал харж байж, судалж байж нэлээн улс суурьтай шийдэж байх ёстой юм байна гэдэг дээр нэг санал байгаа юм.

Хоёрдугаарт нь бол ер нь бид нар нэгдэн орсон олон улсын гэрээнийхээ хэрэгжилтийн асуудал дээр 2 талын болон олон талт гэрээ хэлэлцээрийн асуудал дээр эргэж ярьж байхгүй бол сая Бямбацогт даргын хэлдэг яг энэ стратегийн түншлэлтэй гэсэн хэр нь манай дээр 100 хувь хохиролтой, нөгөө талдаа ашигтай байж болохгүй юм аа. Транзит тээвэр бол маш хямд үнээр явж байгаа юм. Тэгсэн хэр нь манайх явахгүй байгаа юм. Энэ бол бас жижиг орны хувьд бараг худалдааны хориг тавьчихсантай адилхан болчих гээд байна л даа.

Гуравдугаарт нь бол бид нар аль олон гэрээнийх нь заалтуудыг өөрчлөх ёстой юм бэ гэдэг дээр эргэж нэг дүгнэлт хиймээр байгаа юм. Яалт ч үгүй Монгол бол 3 сая хүн амтай. Ихэнх нь гадаадад хөдөлмөрийн чадвартай залуучууд маань гарч ажиллаж байдаг.Тэгвэл дотооддоо ажиллаад, гадаадад байгаа юм шиг цалин аваад, амьдрал ахуйгаа дээшлүүлээд, улс орныхоо бүтээн байгуулалтад оролцоод, томоохон эдийн засгийн үр ашиг өгөх төсөл хөтөлбөрүүд дээр оролцох ийм юман дээр бол бид нар олон улсынхаа гэрээнүүдийг тохируулж өөрчлөхгүй бол бид нар нэгдчихсэн учраас болдоггүй юм гэдэг юм тавих юм бол бүтээн байгуулалтад оролцох, ажиллах хүчин байхгүй болно.

Тийм учраас энэ дээр бид нар бас нэлээн сайн анхаарах ёстой гэж үзэж байгаа юм. Зүгээр хамгийн сүүлд нь бол Монгол Улсын Үндэсний аюулгүй байдал, Тусгаар тогтнол, газар нутгийн бүрэн бүтэн байдал, дээр нь Монгол хүний оршин байхын утга учир, зан заншил, өв уламжлал, энэ олон зүйлээ хангасан, хамгаалсан ийм зүйлийг бид нар бодож байхгүй бол дэлхийн олон улсынхаа эрх зүйн хэм хэмжээгээр явж байна, бид нар ингэж орох ёстой гэдэг энэ жижиг улсын хувьд ороод тэгээд хохирол хүлээгээд байж бас таарахгүй гэж ингэж үзэж байгаа юм.

Тэгээд энэ бүгд дээр та бүхэн маань бас дараа дараагийн олон улсын гэрээнийхээ хэрэгжилтийн явц дээр нэлээн засаад явах юмнууд бид нарт байна. Тэгээд энийг оруулж ирсэнд ажлын хэсгийн ахлагч, Улсын Их Хурлын гишүүн Мөнх-Оргил танд баярлалаа гэж хэлье.

**С.Бямбацогт:** За баярлалаа Мөнхцэцэг гишүүн саналаа хэлье.

**Ц.Мөнхцэцэг:**За тэгэхээр өнөөдөр бид нар Монгол Улсын нэгдэн орсон олон улсын олон талт гэрээний хэрэгжилтийн талаар ярьж байна. Мөн энэ дашрамд Монгол улсын 2 улстай, бусад улстай хийсэн за эрх зүйн харилцан туслалцаа үзүүлэх ийм гэрээний тухай сэдэв хэлмээр байна. За өнөөгийн байдлаар Монгол улс 19 улстай эрх зүйн харилцан туслалцах гэрээтэй байгаа. Гэтэл энэ сүүлийн 20 гаруй жилд бол Монгол улсын иргэдийн хилийн чанадад зорчих, мөн хилийн чанадад суралцах, удаан хугацаагаар амьдрах ийм асуудал нэмэгдсэн. Үүнийг дагаад тухайн улс орон дахь, одоо Монгол улсын иргэдийн эрх зөрчигдөх явдал их гарч байна. Тухайлбал энэ дээр Малайзад амь насаа алдсан иргэн Алтантуяагийн хэрэг. Түүний хойноос 10-аад жил явж байгаа Шаарийбуу гуайн асуудал байна. За яагаад вэ гэхээр Малайз Монголын хооронд эрх зүйн харилцан туслаа үзүүлэх гэрээ байхгүй байгаа. Тийм учраас тэнд одоо байгаа Монголчууд, тэнд амь насаа алдсан Монгол иргэний асуудлаар Монгол улсын төрөөс өмгөөлөл тусламж үзүүлэхэд их хязгаарлагдмал байна.

Тийм учраас Монгол Улсын Засгийн газар аль болохоор олон улстай тэр дотроо Монголчууд ихээр зорчиж хүн амын хөдөлгөөн нэмэгдэж байгаа улсуудтай байгуулах эрх зүйн харилцан тусалцаа үзүүлэх гэрээнүүдийг нэмэх шаардлагатай байна. Манай Байнгын хороон дээр гадаадад Монгол иргэд зорчих тухайд хууль зүйн хуулийн төсөл түүн дээр бид нар бас энэ асуудлыг бас тусгаж өгмөөр байна. Ер нь бол цаашдаа энэ глобалчлалын нөхцөлд улс хоорондын гэхээсээ илүү олон улс даяарх шилжилт хөдөлгөөн хүмүүсийн эрхийг хамгаалах асуудал маань зөвхөн Монгол улсын үндэсний нутаг дэвсгэрийн хүрээнд төдийгүй олон улсын томоохон асуудал болсон учраас энэ асуудлаар бид нар илүү анхаарах ёстой.

Тэгээд өнгөрсөн хавар Улсын Их Хурлын чуулганаар баталсан Хүний эрх хамгаалагчийн эрх зүйн байдлын тухай хууль дээр мөн энэ хуулийн хэрэгжилтийг хангахын тулд бид нар бас дагалдах олон улсын эрх зүйн орчноо бид нар нэмэх ёстой. За энэ тал дээр Монгол Улсын Засгийн газар, Гадаад харилцаан яам анхаарч энэ жилдээ багтаагаад бас хэд хэдэн гол улсуудтай бид нар энэ харилцан туслаа үзүүлэх эрх зүйн гэрээгээ байгуулмаар байна. За үүнийг бол анхааралтай хэлэх ёстой.

Цаашид бид нар олон улсын нэгдэн оросын гэрээнүүд мөн Монгол Улсын 2 талт гэрээнүүдийн хэрэгжилтийг энэ жишгээрээ дахин хэлэлцэж тодорхой чиглэлийг бид нар Засгийн газар болон холбогдох байгууллагуудад тогтмол өгч явах ёстой гэж бодож байна.

**С.Бямбацогт:** За баярлалаа. Сая бас Мөнхцэцэг гишүүний хөндөж байгаа асуудал дээр манай Мөнх-Оргил ажлын хэсгийг ахалж байгаа. Гадаадад иргэдийг хувийн хэргээр зорчих цагаачлаахтай холбоотой хуулийн төсөл Улсын Их Хурал дээр бас нэлээн удчихсан байгаа. Энийг Мөнх-Оргил гишүүн үг хэлэхдээ та давхар хэлчих үү? Энийг бас хурдан явуулмаар байгаа. Мөнх-Оргил гишүүн.

**Ц.Мөнх-Оргил:** За баярлалаа. Байнгын хороогоор энэ чухал асуудлыг хэлэлцэж манай ажлын хэсгийн тайлан мэдээллийг сонсож байгаад их талархаж байна. Тэгээд бусад Байнгын хороонуудтай хамтраад чиглэл чиглэлийн конвенциудын хэрэгжилтийг нэг бүрчлэн зүйл зүйлээр ярихад Байнгын хороодын гишүүдийг өөрсдийнхөө сонирхсон сэдвээр оролцохыг урьж байна. Энэ QR-тайг уншуулах юм бол конвенц, конвенцоор нь заалт, заалтаар нь дэлгэрэнгүй байгаа шүү. Энэ манай ажлын хэсэг. Сүхболд дарга Үнэнбатаар ахлуулсан дэд ажлын хэсэг бол нэлээн их ажил хийсэн.

Энд 2 санаа хэлмээр байна.

Нэгдүгээрт бид нар ерөөсөө энэ олон улсын гэрээ конвенцод нэгдэж ороод, орсон конвенциудын хэрэгжилтийг хянадаг, тайлагнадаг энэ нэгдсэн тогтолцоогүй болчхоод байгаа юм. Энэ нэгдсэн тогтолцоонд нь Улсын Их Хурал ерөөсөө байхгүй болчхоод байгаа юм. Тэгэхлээр хамгийн түрүүнд энэ Засгийн газар конвенцын хэрэгжилтийг хангачхаад эргэж улирал тутам бол амжихгүй л дээ. Ядаж хагас жилдээ юм уу жилдээ 1 удаа конвенц, конвенцоор Улсын Их Хуралд тайлан ирүүлж баймаар байгаа юм. Энийг бид нар тохирчихмоор байгаа юм.

 Хоёрдугаарт энэ олон улсын гэрээний тухай хуулиа арай жоохон тодотгоод олон улсын гэрээнд нэгдэж орох саналыг Засгийн газар Улсын Их Хуралд өргөн мэдүүлнэ. Гэхдээ энд нэгдэж орсноор ийм, ийм сайн талтай гээд ердийн үгээр биш дотоодын хууль тогтоомж, тушаал, заавар чиглэлийг ингэж өөрчлөх юм, ийм ийм боловсон хүчин хэрэгтэй болно гэдэг тэр юмнуудыг бүгдийг нь хамт өргөн барьж баймаар байгаа юм. Тэгж байж бид нар энд нэгдээд орчихвол энэ хуулийг ингэж өөрчлөх юм байна, тэр хуульд ийм өөрчлөлт оруулах юм байна гэж мэдмээр байгаа юм.

Гурав дахь том асуудал бол ерөөсөө сургалт байхгүй, ямар ч сургалт байхгүй. Жишээ нь Эрүүдэн шүүхийн конвенцод нэгдээд орлоо гэхэд бид нар цагдаа, шүүх шийдвэр гүйцэтгэл, хүчний бүх байгууллагынхандаа эрүүдэн шүүхийн конвенцоор дэлгэрэнгүй хичээл зааж байх ёсон юм байна лээ. Тэгээд хичээл заачихаад үүрэг хариуцлагыг нь ойлгуулаад бүр гарын үсэг зуруулах ёстой юм байна лээ. Чи энэ конвенцоо ойлгосон уу, чи ийм хариуцлага хүлээнэ шүү, ийм тушаал заавар ирэх юм бол чи энийг биелүүлэхгүй шүү, биелүүлэх юм бол чи өөрөө хариуцлага хүлээнэ шүү, эрүүгийн хариуцлага хүлээнэ шүү гэдгийг нь хүн болгонд ойлгуулах ганцхан жишээн дээр. Энэ чухал байгаа юм.

Эцэст нь энэ эрх зүйт төрд бол тухайн улсын нэгдээд орчихсон, соёрхон баталсан олон улсын гэрээ конвенциудыг шүүх шууд хэрэглэж байх ёстой юм байгаа юм. Шүүх шууд хэрэглэж байх ёстой юм. Олон улсын улс төр, иргэний эрхийн факт, түүний хоёрдугаар протокол дээр жишээ нь яг ингээд биччихсэн байна энэ бол шууд хэрэглэнэ гээд л тэр конвенцыг хэрэглээд явж байх ёстой байхгүй юу. Энэ ерөөсөө манайд байдаггүй. Тэгэхээр энийг Бямбацогт даргаа шүүхийнхэнтэй ярьж, бүр тусад нь сургалт хийж, 400 хэдэн шүүгчтэй бүгдэд нь ойлгуулж, гэрээ конвенц, заалт болгоноор нь тайлбарлаж сургалт хийх асуудал их чухал юм байна лээ.

Тэгээд манай нөгөө хууль тогтоомжид төрийн мэдээлэлд албан ёсоор хэвлэгдсэний дараа шүүгч нар хэрэглэх ёстой шүү дээ. Тэгтэл манай гэрээ конвенциуд төрийн мэдээлэл дээр их удаан хэвлэгддэг. Хэвлэгдчихээд шүүгч болгондоо яг хүрэх ёстой хэмжээгээрээ хүрдэггүй. Хамгийн гол нь хэвлэгдсэн нөгөө конвенцын орчуулга, тэрний хэрэглээ ерөөсөө шүүгч нарт очдоггүй байхгүй юу, мэддэггүй. Тэгэхлээр нөгөө шүүгч нар чинь хөөрхий тэр конвенцыг хэрэглэх ямар ч бодит бололцоогүй болонгуутаа нөгөө дотоодын хууль тогтоомжоо л хэрэглээд яваад байдаг. Гэтэл бид нар энийг бүр заавал дадал хэвшил болгомоор юм байна лээ. Бусад эрх зүйт, хууль эрх зүйн өндөр хөгжилтэй орнуудад бол шүүгч нар чинь шууд нөгөө хүүхдийн эрхийн конвенцын тэд тэд гээд л хэрэглээд л явчхаж байгаа шүү дээ. Тэгэхээр энэ бол манайд байхгүй байхгүй юу. Тэгэхлээр нөгөө олон улсын гэрээ конвенцын заалт чинь 2 бол янзтай болчхоод байгаа юм. Нэг нь бол шууд хэрэглэгддэг, нөгөөдөх нь бол дотоодын хууль тогтоомжид заавал сууж хэрэглэгддэг. Тэгээд энэ 2-ыг нь бид нар Улсын Их Хурлын Хууль зүйн байнгын хороо гэрээ конвенцод нэгдэж орохдоо бүр эхнээс нь ялгаж салгаад энэ энэ заалтууд…/минут дуусав/

**С.Бямбацогт:** За баярлалаа. Тэгээд Мөнх-Оргил гишүүнээр ахлуулсан ажлын хэсгээс үндсэндээ 1 жил орчим хугацаанд ажилласан. Манай Гадаад харилцааны яам, Хууль зүйн байнгын хорооны ажлын алба, мөн холбогдох бусад яамныхан нэлээн анхаарч ажилласан байгаа. Дэд ажлын хэсэг маань. Ер нь анх удаа хийгдэж байгаа ажил. Яах аргагүй Монгол Улсын нэгдэн орсон олон улсын олон талт болон 2 улсын хооронд байгуулсан гэрээ хэлэлцээрүүдээр анхаарч тодорхой санал, дүгнэлт гаргаж цаашдаа засаж залруулах, үр дагаварт нь үнэлгээ хийж, засаж сайжруулах шаардлага байна гэдэг бол эндээс харагдаж байгаа.

Тийм болохоор Мөнх-Оргил гишүүн холбогдох Байнгын хороодоор энэ 294 гэрээ конвенцын хэрэгжилтийг холбогдох Байнгын хороо. 32 тийм ээ. Байгаль орчин, хөдөө аж ахуйн байнгын хороо, Эдийн засгийн байнгын хороо, Аюулгүй байдал, гадаад бодлогын байнгын хороодод яг эрхлэх асуудлынх нь хүрээнд тус тусад нь танилцуулж тодорхой санал, дүгнэлтийг аваад, түүн дээрээ тулгуурлаж холбогдох хууль тогтоомжид өөрчлөлт оруулах, мөн Улсын Их Хурлын тогтоолыг гаргах асуудлыг шаардлагатай гэж үзэх юм бол авч хэрэгжүүлье.

Дэд ажлын хэсэг анхаарах асуудлууд бас байна. Хагас жил болгон, улирал болгонд хэлэлцэнэ гэж байхгүй. Энэ 294 гэрээ, конвенцийг. Жилдээ 1 удаа үнэлэлт, дүгнэлт. Ер нь бол бид үнэлэлт, дүгнэлтээ өгчихсөн байгаа. Үүнийхээ дагуу 1 удаадаа бөөнд нь гэдэг юм уу. Шаардлагатай хууль тогтоомжид өөрчлөлт оруулах, шаардлагын гэрээг конвенцод өөрчлөлт оруулах асуудлыг хийе. Үүнээс хойш бол жилдээ 1 удаа тайлангаа сонсдог байхгүй бол байнга л 294 конвенцыг хэрэгжилтийг Улсын Их Хурал дээр сонсоод байна гэж байхгүй байх.

Иймэрхүү байдлаар зарим зохицуулалтыг оруулж байгаа саналуудыг та бүхэн бас анхаараад ажиллачхаарай гэдгийг хэлье. Ингээд Хууль зүйн байнгын хорооны 2020 оны 12 дугаар сарын 24-ний өдрийн 9 дүгээр тогтоолоор байгуулагдсан Монгол Улс олон талт олон улсын гэрээнд нэгдэн орсноор хүлээсэн үүргийн хэрэгжилтийн тайланг холбогдох байгууллагад хүргүүлэх, тайлантай холбогдуулан олон улсын байгууллагаас ирүүлсэн зөвлөмжийн дагуу хэрэгжүүлж байгаа ажлын явц байдалтай танилцах, санал дүгнэлт, боловсрол үүрэг бүхий ажлын хэсгийн танилцуулгыг сонслоо. Хуралдаанд идэвхтэй оролцсон гишүүддээ баярлалаа. Байнгын хорооны хуралдаан дууссаныг мэдэгдье ээ.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ